**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΖ΄- ΣΥΝΟΔΟΣ Δ΄**

**ΔΙΑΡΚΗΣ ΕΠΙΤΡΟΠΗ ΔΗΜΟΣΙΑΣ ΔΙΟΙΚΗΣΗΣ,**

**ΔΗΜΟΣΙΑΣ ΤΑΞΗΣ ΚΑΙ ΔΙΚΑΙΟΣΥΝΗΣ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 21 Ιανουαρίου 2019, ημέρα Δευτέρα και ώρα 13.25΄, στην Αίθουσα «Προέδρου Αθανασίου Κωνστ. Τσαλδάρη» (223) του Μεγάρου της Βουλής, συνήλθε σε συνεδρίαση η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης, υπό την προεδρία της Αντιπροέδρου αυτής, κυρίας Μαρίας Θελερίτη, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Διοικητικής Ανασυγκρότησης «Ενδυνάμωση Ανωτάτου Συμβουλίου Επιλογής Προσωπικού (Α.Σ.Ε.Π.), ενίσχυση και αναβάθμιση Δημόσιας Διοίκησης και άλλες διατάξεις» (2η συνεδρίαση – ακρόαση εξωκοινοβουλευτικών εκπροσώπων).

 Στη συνεδρίαση, παρέστησαν η Υπουργός Διοικητικής Ανασυγκρότησης, κυρία Μαρία-Ελίζα Ξενογιαννακοπούλου, καθώς και αρμόδιοι υπηρεσιακοί παράγοντες.

 Στη συνεδρίαση παρέστησαν και εξέθεσαν τις απόψεις τους σύμφωνα με το άρθρο 38 του Κ.τ.Β. οι κ.κ. Γεώργιος Πετρόπουλος, Αντιπρόεδρος της Εκτελεστικής Επιτροπής της ΑΔΕΔΥ, Νικόλαος Τράκας, Πρόεδρος της Εκτελεστικής Επιτροπής της ΠΟΕ – ΟΤΑ, Ιωάννης Τσούνης, Αναπληρωτής Γενικός Γραμματέας, Ιφιγένεια Καμτσίδου, Πρόεδρος του Δ.Σ. του Εθνικού Κέντρου Δημόσιας Διοίκησης και Αυτοδιοίκησης, Ξανθίππη Δημητρούλια, Διευθύντρια του ΕΚΔΔΑ, Φαίδων Γκίκας, Πρόεδρος Συλλόγου του ΕΚΔΔΑ, Ιωάννης Καραβοκύρης, Πρόεδρος του ΑΣΕΠ, Αθανάσιος Παπαϊωάννου, Αντιπρόεδρος του ΑΣΕΠ, Καλλιόπη Στάγκα, Γενική Διευθύντρια του ΑΣΕΠ, Ιωάννης Δελλαγραμμάτικας, Πρόεδρος Συλλόγου Εργαζομένων του Ανωτάτου Συμβουλίου Επιλογής Προσωπικού(ΑΣΕΠ), Ευάγγελος Νταούτης, Γραμματέας του ΑΣΕΠ, Δημήτριος Παπαδημητρόπουλος, Ειδικός Γραμματέας του Εθνικού Τυπογραφείου, Αικατερίνη Χαρακοπούλου, Βασίλειος Τζέμος, Πρόεδρος του Δ.Σ. της Ένωσης Ελλήνων Δημοσιολόγων, Διονύσιος Λιναρδάτος, Πρόεδρος της Ομοσπονδίας Εργαζομένων Ανεξάρτητων Αρχών(ΟΕΑΑ), Μαρία Γρηγορίου, Γενική Γραμματέας της ΟΕΑΑ, Δημήτριος Κιρμικίρογλου, Πρόεδρος του Δ.Σ. της Ένωσης Αποφοίτων της Εθνικής Σχολής Δημόσιας Διοίκησης και Αυτοδιοίκησης(ΕΣΔΔΑ), Εύη Δραμαλιώτη, Συνήγορος των Αποφοίτων της ΕΣΔΔΑ, Σπυρίδων Καρακίτσος, Πρόεδρος του Δ.Σ. της Ομοσπονδίας Σωφρονιστικών Υπαλλήλων Ελλάδας(ΟΣΥΕ), Βασίλειος Μπισμπίκης, Γενικός Γραμματέας Δ.Σ., Αθανάσιος Μαραγκούλας, μέλος Δ.Σ., Βέτα Πανουτσάκου, Πρόεδρος του Δ.Σ. της Ομοσπονδίας Συλλόγων Υπαλλήλων Αιρετών Περιφερειών Ελλάδας(ΟΣΥΑΠΕ), Γαβριήλ Ιωαννίδης, Πρόεδρος του Δ.Σ. της Ομοσπονδίας Συλλόγων Εργαζομένων Αποκεντρωμένων Διοικήσεων Ελλάδας(ΟΣΕΑΔΕ), Κωνσταντίνος Γάργαλης, Ταμίας της Εθνικής Συνομοσπονδίας Ατόμων με Αναπηρία(ΕΣΑμεΑ), Κωνσταντίνος Σίμψης, Πρόεδρος του Γενικού Συμβουλίου της Ομοσπονδίας Κωφών Ελλάδος(ΟΜΚΕ), Θεοκλήτη Μεσουρίδου, εκπρόσωπος της Πανελλήνιας Ομοσπονδίας Τριτέκνων, Δήμητρα Αγγελή, Αναπληρώτρια Γ.Γ. της Ανώτατης Συνομοσπονδίας Πολυτέκνων Ελλάδος και ο Θεόδωρος Κόλλιας, Πρόεδρος του Συλλόγου Υπαλλήλων Ελεγκτικού Συνεδρίου.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση των καταλόγου των μελών της Επιτροπής.

Παρόντες ήταν οι Βουλευτές κ.κ. Βάκη Φωτεινή, Θελερίτη Μαρία, Κοζομπόλη – Αμανατίδη Παναγιώτα, Μορφίδης Κωνσταντίνος, Μπαλάφας Ιωάννης, Μπαλλής Συμεών, Ντζιμάνης Γεώργιος, Πάλλης Γεώργιος, Παπαηλιού Γεώργιος, Παπαφιλίππου Γεώργιος, Πρατσόλης Αναστάσιος, Σαρακιώτης Ιωάννης, Σκουρλέτης Παναγιώτης, Σταματάκη Ελένη, Κωστοπαναγιώτου Ηλίας, Δέδες Ιωάννης, Τσόγκας Γεώργιος, Βορίδης Μαυρουδής (Μάκης), Γεωργαντάς Γεώργιος, Καραγκούνης Κωνσταντίνος, Κυριαζίδης Δημήτριος, Αχμέτ Ιλχάν, Καρράς Γεώργιος – Δημήτριος, Σαχινίδης Ιωάννης, Κατσώτης Χρήστος και Δανέλλης Σπυρίδων.

**ΜΑΡΙΑ ΘΕΛΕΡΙΤΗ (Αντιπρόεδρος της Επιτροπής):** Καλημέρα σας. Κυρίες και κύριοι συνάδελφοι, ο κ. Συρίγος βρίσκεται στη Διάσκεψη των Προέδρων γι’ αυτό και εγώ τον αντικαθιστώ.

Τον λόγο έχει ο κ. Γεωργαντάς.

**ΓΕΩΡΓΙΟΣ ΓΕΩΡΓΑΝΤΑΣ (Εισηγητής της Ν.Δ.):** Κυρία Πρόεδρε, είμαι υποχρεωμένος να καταγράψω, έτσι ώστε να ακουστεί, ότι αυτή τη στιγμή υπάρχει η διαπίστωση, να την πω, μιας απαξίας, να την πω, εκκρεμότητας, σε σχέση με την εκπροσώπηση των Κοινοβουλευτικών Ομάδων στην Επιτροπή μας. Είναι αντιληπτό ότι αυτή τη στιγμή υπάρχει Πολιτικό Κόμμα το οποίο δεν εκπροσωπείται στην Επιτροπή μας. Βεβαίως, το καταγράφω, κατανοώντας το περιεχόμενο της σημερινής αυτής συνεδρίασης που είναι ακρόαση φορέων και μη επιθυμώντας να δημιουργήσουμε οποιοδήποτε ζήτημα ή ταλαιπωρία στους εκπροσώπους των φορέων. Άλλωστε, η συγκεκριμένη αυτή συνεδρίαση λήγει χωρίς να παρθεί κάποια απόφαση. Απλώς, το καταγράφω, το επισημαίνω, αλλά να ξέρετε, ότι στην όποια επόμενη συνεδρίαση, που είναι η απογευματινή, ή δεν ξέρω τι θα αποφασιστεί από τη Διάσκεψη των Προέδρων, θα τεθεί το ζήτημα στην ουσιαστική και τυπική του διάσταση από την πλευρά της Ν.Δ..

**ΜΑΡΙΑ ΘΕΛΕΡΙΤΗ(Αντιπρόεδρος της Επιτροπής):** Τον λόγο έχει ο κ. Βορίδης.

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ:** Θα ήθελα να συμπληρώσω, για να διευκρινίσουμε τι ακριβώς λέμε, για να είμαστε σαφείς.

Δεν θέτουμε τώρα το ζήτημα, μόνο και μόνο για να μην ταλαιπωρηθούν οι φορείς. Στην απογευματινή συνεδρίαση, θα πρέπει να έχει μεσολαβήσει η απόφαση του Προέδρου της Βουλής για τη νόμιμη συγκρότηση της Επιτροπής, αλλιώς «πάσχει» η Επιτροπή, δεν έχει νόμιμη συγκρότηση. Το αναφέρω αυτό για να οργανώσουμε τον τρόπο που θα εργαστούμε. Βεβαίως, στην απογευματινή Επιτροπή εμείς θέλουμε να θέσουμε δύο θέματα τα οποία, με κάποιο τρόπο, θεωρούμε ότι πρέπει να απασχολήσουν την Επιτροπή μας, αφορούν τις εργασίες της Επιτροπής. Το ένα θέμα είναι η απαράδεκτη και εκτεταμένη χρήση χημικών για να διαλυθεί το χθεσινό συλλαλητήριο και δεν έχουμε ακούσει εκεί καμία σοβαρή τοποθέτηση από την πλευρά της Κυβέρνησης και θέλουμε να το θέσουμε. Δεν έχουμε ακούσει σοβαρή τοποθέτηση από την πλευρά της αρμοδίας Υπουργού για το ζήτημα αυτό. Με τα Facebook και τις ανακοινώσεις δεν λύνονται αυτά. Αυτά, λοιπόν, θέλουν ευρεία συζήτηση για να δούμε τι ακριβώς έχει συμβεί. Ο Πρόεδρος της Ν.Δ., ήδη έχει ζητήσει να εξεταστεί το θέμα και έχει μιλήσει για τον προσδιορισμό ευθυνών.

Και βέβαια, το δεύτερο θέμα, που κάποια στιγμή, επίσης, πρέπει να προγραμματιστεί για να συζητηθεί στην Επιτροπή μας, η οποία ασχολείται και με θέματα δικαιοσύνης, και οφείλω να το επισημάνω αυτό. Έχουμε τον τρίτο κατά σειρά Εισαγγελέα Διαφθοράς, ο οποίος παραιτείται, αφήνοντας υπόνοιες και αιχμές παρεμβάσεων στο έργο του. Αυτό μου γεννάει ένα πολύ μεγάλο ζήτημα, πλέον, για το τι συμβαίνει στο χώρο της δικαιοσύνης. Το αφήνω εδώ, αλλά λέω ότι ως προς το πρώτο ζήτημα, το οποίο είναι ζήτημα Κανονισμού, να ξέρουμε ότι πρέπει να έχει επιλυθεί μέχρι την επόμενη συνεδρίαση της Επιτροπής, αλλιώς θα υπάρχουν θέματα.

**ΜΑΡΙΑ ΘΕΛΕΡΙΤΗ (Αντιπρόεδρος της Επιτροπής):** Θα έλεγα, να μη μπούμε σ’ αυτή τη διαδικασία αυτή τη στιγμή. Υπάρχει Διάσκεψη Προέδρων, η οποία γίνεται για να λύσει αυτού του τύπου τα θέματα.

Έχουμε φορείς, οι οποίοι έχουν έρθει και θα πρέπει να μιλήσουν. Νομίζω ότι έχουμε επόμενη συνεδρίαση στις 16:00`. Απ' ό,τι γνωρίζω, και η Υπουργός έχει βγάλει μια ανακοίνωση σε σχέση με τη χρήση των χημικών για τη χθεσινή διαμαρτυρία και διαδήλωση, άρα λοιπόν να πάμε στις 16:00`, που θα είμαστε σε μία επόμενη συνεδρία, θα έχουν λυθεί και πολλά θέματα από τη Διάσκεψη Προέδρων και να μιλήσουμε γι’ αυτά τα θέματα. Επειδή υπάρχουν οι φορείς, πρέπει να τους σεβαστούμε.

Τον λόγο έχει ο κ. Σαχινίδης επί της διαδικασίας.

**ΙΩΑΝΝΗΣ ΣΑΧΙΝΙΔΗΣ (Ειδικός Αγορητής του Λαϊκού Συνδέσμου - Χρυσή Αυγή):** Υπάρχει Επιτροπή Εθνικής Άμυνας το απόγευμα στις 17:00΄. Θα ήθελα να ενημερώσω ότι δεν θα πρέπει να γίνει πάγια τακτική από εδώ και πέρα. Βάσει του Κανονισμού της Βουλής, στο άρθρο 91, έχει δικαίωμα ο Προεδρεύων κάθε Επιτροπής να φέρνει απευθείας στην Ολομέλεια νομοσχέδια. Αυτό είναι μια εξαίρεση.

Εάν δεν περνάνε τα νομοσχέδια από τις Επιτροπές, να μην το κάνετε κανόνα ως Κυβέρνηση. Από τη στιγμή που είναι και μια κοινοβουλευτική ομάδα λιγότερη και μετά τις δηλώσεις του Πρώην Υπουργού Εθνικής Αμύνης, θα πρέπει όλα τα νομοσχέδια, να περνούν με απόλυτη πλειοψηφία από τις Επιτροπές. Να μη γίνει η εξαίρεση κανόνας.

**ΜΑΡΙΑ ΘΕΛΕΡΙΤΗ (Αντιπρόεδρος της Επιτροπής):** Γνωρίζετε πάρα πολύ καλά ότι ο Κανονισμός της Βουλής δεν λέει αυτό, που λέτε εσείς. Νομίζω ότι έχει διευκρινιστεί προς πάσα κατεύθυνση ότι η Ολομέλεια είναι αυτή που έχει την κύρια απόφαση για κάθε νομοσχέδιο. Τώρα, ας μη μπούμε σ’ αυτή τη διαδικασία, σας παρακαλώ.

**ΓΕΩΡΓΙΟΣ – ΔΗΜΗΤΡΙΟΣ ΚΑΡΡΑΣ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ. - ΔΗΜ.ΑΡ.):** Για να βοηθήσω τη συζήτηση, κυρία Πρόεδρε, έχω να πω τούτο μόνο. Επειδή σέβομαι την παρουσία των φορέων, δεν θέλω να τους ταλαιπωρήσω. Μη γίνει, όμως, σήμερα η Επιτροπή μας πείραμα για το μέλλον, για να περνούν κυβερνητικά νομοσχέδια χωρίς νόμιμη συγκρότηση των Επιτροπών.

**ΜΑΡΙΑ ΘΕΛΕΡΙΤΗ (Αντιπρόεδρος της Επιτροπής):** Καταρχάς, έχουμε μια σύνθεση της Επιτροπής, που νομίζω ότι δεν έχει αλλάξει προς το παρόν, είναι αυτή που είναι, άρα, μπορούμε, να συνεχίσουμε. Υπάρχει Διάσκεψη των Προέδρων και, από εκεί και πέρα, θα δούμε πώς θα πορευθούμε. Άρα, δεν υπάρχει λόγος να έχουμε αυτές τις παρεμβάσεις. Νομίζω ότι στις 16:00΄ θα μας δοθεί η δυνατότητα να λύσουμε πάρα πολλά απ’ αυτά τα θέματα.

Να σεβαστούμε ότι οι φορείς είναι εδώ και να δώσουμε τον λόγο στους φορείς.

Τον λόγο έχει ο κ. Πετρόπουλος.

**ΓΕΩΡΓΙΟΣ ΠΕΤΡΟΠΟΥΛΟΣ (Πρόεδρος της Εκτελεστικής Επιτροπής της ΑΔΕΔΥ):** Ευχαριστώ, κυρία Πρόεδρε.

Επιτρέψτε μου μια εισαγωγική παρατήρηση. Καταρχήν, έτσι κι αλλιώς, θεωρώ ότι ο χρόνος είναι παρά πολύ λίγος, για να μπορέσει να γίνει μια συζήτηση και να εκφράσουν οι φορείς τα ζητήματα σχετικά με το νομοσχέδιο.

Εν συντομία, θεωρώ θετική την επανεισαγωγή στη δημόσια συζήτηση του όρου «προσλήψεις», ο οποίος είχε καταντήσει περίπου ταμπού όλο το προηγούμενο διάστημα, καθώς θεωρούνταν ότι «ο αριθμός των εργαζομένων στο Δημόσιο ήταν υπεράριθμος», «ήταν οι εργαζόμενοι στο Δημόσιο αυτοί, που οδήγησαν στη χρεοκοπία της χώρας» και άλλα πολλά, τα οποία θα είχαμε ακούσει πολλές φορές κατά καιρούς.

Είναι, όντως, θετικό ότι διαπιστώνεται πλέον - και νομίζω ότι είναι πάνδημη η διαπίστωση αυτή - ότι χρειάζεται προσωπικό το Δημόσιο. Εφόσον χρειάζεται προσωπικό το Δημόσιο - ειδικά στους ευαίσθητους φορείς - υπάρχει και η ανάγκη στρατηγικού προγραμματισμού.

Προφανώς, ο στρατηγικός προγραμματισμός δεν είναι ένα τεχνικό ζήτημα. Απαιτεί πολιτική βούληση, απαιτεί νομοθετική κατοχύρωση, η οποία να αναδεικνύει, ακριβώς, την ανάγκη στελέχωσης του Δημόσιου, όχι μόνο στους κρίσιμους φορείς, αλλά και την επέκταση του Δημόσιου συνολικά στην παροχή κοινωνικών αγαθών και υπηρεσιών, ειδικά σε μια περίοδο όπου η κοινωνία χειμάζεται λόγω των μέτρων λιτότητας. Το Δημόσιο έπαιξε και θα πρέπει να συνεχίσει το ρόλο άμβλυνσης αυτών των συνθηκών. Υπό αυτή την προϋπόθεση, νομίζω ότι είναι θετική μια συζήτηση, η οποία ξαναβάζει, όπως είπαμε πριν, το ζήτημα των προσλήψεων, ως ένα ζήτημα, αναγκαιότητα για το επόμενο διάστημα.

Αναφορικά με τον σχεδιασμό, όπως είπα πριν, υπάρχει η ανάγκη νομοθετικής κατοχύρωσης των πρωτοβουλιών αυτών, όχι μόνο στο τεχνικό επίπεδο. Παρόλα αυτά, στο τεχνικό επίπεδο υπάρχει ένας προβληματισμός, αν θέλετε, από τη μεριά της ΑΔΕΔΥ, κατά πόσο αυτός μπορεί να λειτουργήσει με αποτελεσματικότητα, έχοντας ως δεδομένο τα προβλήματα, τις ανεπάρκειες, τις καθυστερήσεις, την ίδια την ιδιοσυστασία της γραφειοκρατίας. Κατά πόσο, λοιπόν, αυτός ο προγραμματισμός, τουλάχιστον κατά την πρώτη φάση της εφαρμογής του, μπορεί να λειτουργήσει με αποτελεσματικότητα, με ρυθμούς, οι οποίοι είναι απαραίτητοι για να μπορέσει να αποκατασταθεί μια στοιχειώδης ισορροπία προσλήψεων εργαζομένων στο Δημόσιο. Θυμίζω ότι, έχουν χάσει πάνω από το 30% των εργαζομένων στο Δημόσιο σε σχέση με το 2009.

Θα έπρεπε, πλέον, πάντα με αξιοκρατία και διαφάνεια, να διερευνηθούν και στο πλαίσιο αυτού του νομοσχεδίου, αλλά και συνολικά στη Δημόσια Διοίκηση, τρόποι, μέθοδοι, οι οποίοι αξιοποιούν και τις νέες τεχνολογίες, έτσι ώστε να μπορέσουν να γίνονται αυτές οι προσλήψεις, προφανώς με σχεδιασμό, ενδεχομένως με τους τρόπους που αναφέρονται εδώ πέρα, αλλά με μεγαλύτερη ταχύτητα και παρακάμπτοντας όλα αυτά τα γραφειοκρατικά εμπόδια.

Υπάρχει μια τάση τα τελευταία χρόνια, κατά την οποία αποσύρεται η λογική της διαβούλευσης και της συμμετοχής των εργαζομένων και της ΑΔΕΔΥ σε διάφορους φορείς. Υπάρχει, ας πούμε, το Ανώτατο Συμβούλιο Επιλογής Προσωπικού στο οποίο η επιλογή προσωπικού δεν γίνεται με τη συμμετοχή αιρετών και βλέπουμε ότι υπάρχουν νέα όργανα τα οποία αναπτύσσονται σε αυτό το νομοσχέδιο, όπως το Γνωμοδοτικό Συμβούλιο στο οποίο, επίσης, εξακολουθεί να μη συμμετέχει η ΑΔΕΔΥ. Είναι ένα ζήτημα που πρέπει να το δούμε. Είναι απαραίτητη η συμμετοχή των συνδικαλιστικών οργάνων και ως διαδικασία ελέγχου και έκφρασης γνώμης, πέραν των δεδομένων, όπως ισχύουν στο Κοινοβούλιο.

Να πω, επίσης, ότι, θεωρούμε προβληματική την αναγκαία, θα έλεγα, προσπάθεια στελέχωσης του ΑΣΕΠ με αποσπάσεις. Πριν ξεκινήσουμε διαδικασία προσλήψεων, στην οποία θα παίξουν ρόλο οι αποσπάσεις, ίσως θα πρέπει να δούμε τις προσλήψεις προσωπικού και στο ΑΣΕΠ, εάν κρίνουμε ότι πρέπει να παίξει ένα τέτοιο καθοριστικό ρόλο το επόμενο διάστημα. Με την ίδια λογική, έχουμε ένα προβληματισμό, κατά πόσο μπορεί να λειτουργήσει ένα σχήμα με ένα συν ένα χρόνο αποσπάσεις προσωπικού. Κατά πόσο αυτό είναι λειτουργικό, εάν εμπίπτει σε κάποια διοικητική λογική και διοικητικό τρόπο οργάνωσης και νομίζω ότι, αυτό το ζήτημα θα πρέπει να το δείτε με μεγαλύτερη προσοχή.

Τελευταίο, ο Κλάδος Συμβούλων και Εμπειρογνωμόνων. Δεν υπάρχει ακριβής πρόβλεψη για τη στελέχωσή τους. Νομίζω ότι και εκεί, θα πρέπει να δούμε τις προοπτικές προσλήψεων, οι οποίες θα πρέπει να γίνουν και να μην προσπαθούμε να επιλύουμε τα ζητήματα που αφορούν τη συγκρότηση των φορέων του Δημόσιου, ειδικά σε τέτοιες κρίσιμες συνθήκες, με προσωπικό το οποίο θα γίνεται με απόσπαση και ανακύκλωση εντός των εργαζομένων στο Δημόσιο. Ευχαριστώ.

**ΜΑΡΙΑ ΘΕΛΕΡΙΤΗ (Αντιπρόεδρος της Επιτροπής):** Τον λόγο έχει ο κ. Τράκας.

**ΝΙΚΟΛΑΟΣ ΤΡΑΚΑΣ (Πρόεδρος της Εκτελεστικής Επιτροπής της ΠΟΕ-ΟΤΑ):** Κυρίες και κύριοι βουλευτές, κύριοι εκπρόσωποι των φορέων, άλλο ένα νομοσχέδιο του Υπουργείου Διοικητικής Ανασυγκρότησης κατατέθηκε για «Ενδυνάμωση Ανωτάτου Συμβουλίου Επιλογής Προσωπικού (Α.Σ.Ε.Π.), ενίσχυση και αναβάθμιση της Δημόσιας Διοίκησης και άλλες διατάξεις».

Ενόψει αυτής της συζήτησης, σας λέμε ότι, ήδη, η ΠΟΕ-ΟΤΑ έχει προκηρύξει στάση εργασίας την προσεχή Τετάρτη, διότι 9.000 εργαζόμενοι, εδώ και εννέα μήνες, είναι «όμηροι» σε αυτή τη διαδικασία, όπου υπάρχει μία υπερβολική καθυστέρηση, με αποτέλεσμα να μην έχουν, ακόμη, ολοκληρωθεί οι προσλήψεις μόνιμου προσωπικού που είχαν δημιουργηθεί.

Ως προσωπικό των Ο.Τ.Α Α΄ Βαθμού, έχουμε κάποιες παρατηρήσεις. Για τη χορήγηση της άδειας των υπηρεσιακών, εκπαίδευση και την επιμόρφωση για λόγους εξετάσεων δεν λήφθηκε υπόψη η παρ. 2 του άρθρου 23 του ν. 4452/2017 για τους φοιτητές ΕΑΠ, άρθρο 36 του νομοσχεδίου.

Στο ν. 4440/2016 «Ενιαίο Σύστημα Κινητικότητας» να προβλεφθεί η διάταξη, ώστε να ενταχθούν στην κινητικότητα και οι εργαζόμενοι ΙΔΑΧ όλων των Ο.Τ.Α Α΄ Βαθμού, διότι δεν έχουν τη δυνατότητα να μετατεθούν σε άλλο Δήμο ή δημόσια υπηρεσία.

Στην παρ. 5 του άρθρου 25 του ν. 4369/2016 να προστεθεί η διάταξη για τους υπάλληλους ΔΕ κατηγορία, κατόχους αποφοίτων Δημοσίων ΙΕΚ, διάρκειας δύο ετών σπουδών, ο χρόνος που απαιτείται για βαθμό εξέλιξης κατανέμεται κατά δύο έτη, όπως ισχύει για τους δημοτικούς και τους δημόσιους υπαλλήλους για το ζήτημα της ίσης μεταχείρισης.

Να προστεθεί διάταξη, ώστε να καταργηθούν τα άρθρα 203, 204 του ν. 555/2018 «Πρόγραμμα Κλεισθένης» όπου προβλέπεται ότι «οι προϊστάμενοι των οικονομικών υπηρεσιών των Ο.Τ.Α Α΄ Βαθμού έχουν την πλήρη αποκλειστική ευθύνη για όλα τα οικονομικά θέματα».

Στο άρθρο 8 του ν. 584/2017, να υπάρχει το συντομότερο δυνατό -και όχι των τριών μηνών από την ημερομηνία συνεδρίασης- κατά την οποία διαπιστώθηκε η γνώμη και λήφθηκε η άποψη του άρθρου 42 του νομοσχεδίου.

Προβλέπεται η Οργάνωση Προγράμματος Διοικητικής Επάρκειας για το τακτικό προσωπικό κατηγορίας ΔΕ. Εμείς διαφωνούμε με αυτόν τον όρο. Δεν είναι δυνατό. Η αναγκαιότητα για εμάς είναι να είναι υποχρεωτική και είναι για όλες τις κατηγορίες των εργαζομένων. Νομίζω ότι αυτό πρέπει να το αλλάξετε. Ευχαριστώ πολύ.

**ΜΑΡΙΑ ΘΕΛΕΡΙΤΗ (Αντιπρόεδρος της Επιτροπής):** Τον λόγο έχει ο κ. Καραβοκύρης.

**ΙΩΑΝΝΗΣ ΚΑΡΑΒΟΚΥΡΗΣ (Πρόεδρος του Ανώτατου Συμβουλίου Επιλογής Προσωπικού (ΑΣΕΠ)):** Ευχαριστώ πάρα πολύ, κυρία Πρόεδρε. Θα ήθελα να επισημάνω, καταρχήν, ότι θα μιλήσω μόνο για τις διατάξεις του νομοσχεδίου που έχουν σχέση με το Α.Σ.Ε.Π..

Εμείς, ως Α.Σ.Ε.Π., και με τις ετήσιες Εκθέσεις μας είχαμε επισημάνει, κατ' επανάληψη, στην Επιτροπή Θεσμών και Διαφάνειας της Βουλής, το ζήτημα του προγραμματισμού των προσλήψεων, του ετήσιου και του μακροχρόνιου, γιατί αυτό θα διευκόλυνε πάρα πολύ και τη δική μας δουλειά, αφού πολλές φορές πάρα πολλοί φορείς για τις προσλήψεις ανθρώπων με τα ίδια προσόντα, ζητούσαν ο καθένας ένα δικό του διαγωνισμό, με αποτέλεσμα να έχουμε επικαλύψεις, να έχουμε αναπληρώσεις επιτυχόντων, οι οποίες δημιουργούσαν προβλήματα και καθυστερήσεις.

Πιστεύουμε, λοιπόν, ότι, ως προς αυτό, είναι πράγματι μία επισήμανση που είχαμε κάνει και η οποία νομίζω θεσπίζεται. Θα θέλαμε, όμως, επάνω εκεί να πούμε κάποια πράγματα, ώστε ο θεσμός αυτός να προχωρήσει ακόμα καλύτερα. Καταρχήν, εκτός από τον ετήσιο προγραμματισμό, για τον οποίο συμφωνούμε, συμφωνούμε επίσης και με κάποια διάταξη του νομοσχεδίου που λέει ότι, μετά από γνώμη του ΑΣΕΠ, μπορεί πράγματι να ενοποιούνται και πολλές προκηρύξεις οι οποίες έχουν μία ενότητα. Γιατί και αυτό, οπωσδήποτε, θα είναι πάρα πολύ καλό και για το δημόσιο και για εμάς. Επίσης, επάνω στο ζήτημα του προγραμματισμού, για τον οποίο όπως είπα συμφωνούμε, θα θέλαμε, επειδή το ΑΣΕΠ θα κληθεί να υλοποιήσει αυτό τον προγραμματισμό που θα γίνει σε κεντρικό κυβερνητικό επίπεδο, θα ήταν καλό να ακούγεται και η γνώμη του. Γιατί; Γιατί δεν θέλουμε να μας προκαταλάβει πολλές φορές που μπορεί να έχουμε ανειλημμένες υποχρεώσεις, με αποτέλεσμα να μην μπορούμε να ανταποκριθούμε στις υποχρεώσεις αυτές. Να υπάρξει ένα είδος διαβούλευσης, δηλαδή, να ακούγεται η φωνή του ΑΣΕΠ.

Τώρα, προχωρώντας σε ζητήματα που υπάρχουν στο σχέδιο νόμου, θα θέλαμε να επισημάνουμε κάποιες λεπτομέρειες, άλλες οι οποίες μπορούν να έχουν καθαρά νομοτεχνικό χαρακτήρα, άλλες και ουσιαστικό, ώστε να μπορεί να γίνει πιο λειτουργικό και πιο αποτελεσματικό πιστεύουμε το σχέδιο νόμου.

Υπάρχει μια διάταξη του άρθρου 8, στην οποία προβλέπεται ότι εάν κάποιος υποψήφιος που προσκομίζει δικαιολογητικά θεωρηθούν ανακριβή, έχει ως κύρωση την αποβολή του από όλη τη διαδικασία. Αυτή η διάταξη -θα ήθελα να πω και με την παλιά μου ιδιότητα του δικαστή επί πολλά χρόνια- μπορεί να θεωρηθεί ότι ίσως αγγίζει τα όρια της αρχής της αναλογικότητας, ότι μήπως είναι μια πολύ αυστηρή κύρωση. Και θα ήθελα στο σημείο αυτό, ας το λάβει υπόψη της και η κυρία Υπουργός, αλλά και η Βουλή, μήπως θα μπορούσε να θεσπιστεί ότι ναι, ας υπάρχει η διάταξη αυτή για να σταματήσουμε με κάποιους που φέρνουν ανακριβή δικαιολογητικά και καθυστερούν τις διαδικασίες. Αλλά, να προβλέπεται να υπάρχει μία ένσταση, ώστε να κρίνει κάποιο τμήμα του ΑΣΕΠ εάν πραγματικά αυτό το δικαιολογητικό είναι τέτοιας βαρύτητας που πρέπει να έχει τόσο αυστηρή κύρωση την αποβολή του τελείως ή μόνο την αφαίρεση κάποιων μορίων από την συγκεκριμένη πλημμέλεια ή παράλειψη την οποία αυτός είχε.

Ας πω ένα παράδειγμα για να γίνει κατανοητό. Έχει κάνει κάποιος μια δήλωση και λέει ότι είμαι τρίτεκνος. Το βλέπουμε πάρα πολύ και με τις προκηρύξεις την τελευταία τη μεγάλη που είχαμε με το Υπουργείο Εσωτερικών. Πάρα πολλοί άνθρωποι, ειδικά της ΥΕ κατηγορίας ή της ΔΕ, την έννοια του τρίτεκνου δεν την ήξεραν καλά και δήλωναν ότι έχουν τρία παιδιά, αλλά δεν είχαν προσέξει ότι έπρεπε να είναι όχι ενήλικες κ.λπ. με αποτέλεσμα αυτοί να φεύγουν έξω. Η εμπειρία μας, μέχρι σήμερα, είναι να αφαιρούνται τα μόρια αυτής της συγκεκριμένης πλημμέλειας και μόνο. Να μην διαγράφεται τελείως, γιατί αυτό μήπως θεωρηθεί ότι είναι άγαν αυστηρό. Εν πάση περιπτώσει, το προτείνουμε μήπως αυτό προσκρούσει στην αρχή της αναλογικότητας ότι είναι μία πολύ αυστηρή κύρωση.

Επίσης, θα ήθελα να προτείνω και κάποιες άλλες τροποποιήσεις επειδή κατά καιρούς μας λένε ότι καθυστερούμε. Η αλήθεια είναι ότι δεν καθυστερούμε. Απλούστατα, οι εγγυήσεις τις οποίες έχει το ΑΣΕΠ δεν του επιτρέπει να κάνει κάποιες εκπτώσεις, οι οποίες θα είναι εις βάρος της ποιότητας και των εγγυήσεων που παρέχει. Υπάρχουν κάποιες διατάξεις, όπως ο 2190/94, που λένε ότι να υποβάλουν τα δικαιολογητικά σε 20 μέρες θα μπορούσαμε να τις τροποποιήσουμε σε 10, δηλαδή, να συντομεύσουμε τον χρόνο.

Επίσης, στην παράγραφο β΄ στο άρθρο 8 του σχεδίου νόμου, που δημιουργεί εμπόδια και στις προκηρύξεις και σε κάποια άλλα που θα σας επισημάνω με υπόμνημα το οποίο θα καταθέσω μετά, θα μπορούσαν για την επιτάχυνση να υπάρχουν. Θα ήθελα να πω επίσης, ότι υπάρχει μια διάταξη που λέει ότι εφαρμόζεται η σχετική διαδικασία από την 1/1/2019, η οποία ήδη έχει ξεκινήσει. Για παράδειγμα, θα μπορούσαμε εκεί, ώστε και εμείς να προετοιμάσουμε είτε το πληροφοριακό μας σύστημα είτε την ηλεκτρονική συσχέτιση των δικαιολογητικών των υποψηφίων, να βάλουμε ένα χρονικό όριο μετά το καλοκαίρι, γιατί έχουμε και τώρα σε εκκρεμότητα μεγάλες προκηρύξεις που πρέπει να τελειώσουμε, για να μην αιφνιδιαστούν και οι υποψήφιοι.

Τέλος, θα ήθελα να πω, επειδή ο Πρόεδρος της ΠΟΕ - ΟΤΑ έκανε μια αναφορά για αδικαιολόγητη καθυστέρηση του ΑΣΕΠ σε κάποια προκήρυξη, προφανώς υπονοεί την 3Κ, με αυτή την ευκαιρία θα ήθελα να πω, επειδή αυτό έχει αποτελέσει αντικείμενο μεγάλης συζήτησης και σε διάφορα έντυπα, αυτή η προκήρυξη ήταν η μεγαλύτερη προκήρυξη που έχει γίνει από συστάσεως ελληνικού κράτους. Είχε 130.000 υποψήφιους και δεν ξέρω πόσες αιτήσεις προτιμήσεως είχε βάλει ο καθένας. Όλος αυτός ο κόσμος ήρθε χωρίς τα δικαιολογητικά, όπως πράγματι και εδώ προβλέπει η διάταξη και για αυτό είπαμε να είμαστε πιο προσεκτικοί.

Τι συνέβη; Συνέβη ότι ένας πολύ μεγάλος αριθμός λόγω του ό,τι ήταν άνθρωποι υποχρεωτικής ή και δευτεροβάθμιας εκπαίδευσης, έστειλαν δικαιολογητικά ή πίστευαν ότι έχουν κάποια προσόντα τα οποία δεν είχαν, με αποτέλεσμα στον έλεγχο των δικαιολογητικών να διαπιστώσουμε, ενώ πρώτα είχαμε μια απόκλιση των προσωρινών αποτελεσμάτων από τα οριστικά στο επίπεδο 10%-15%, εκεί να είχαμε 50%-60%. Τέτοια ποσοστά, με αποτέλεσμα να χρειαζόμασταν να προχωρήσουμε, ώστε να γίνει η αναπλήρωση αυτών των ανθρώπων είτε με το να φύγουν τελείως είτε και να πάνε σε θέση μεταγενέστερη.

Αυτός ήταν ο λόγος για τον οποίο ήδη συνεχίζουμε και θα ήθελα να απαντήσω και στον κύριο τον προλαλήσαντα, ότι δεν υπάρχει καμία καθυστέρηση. Εμείς προσπαθούμε και προσπαθούμε με τις εγγυήσεις που γνωρίζουμε, αλλά όμως δεν θέλουμε να μπουν και άνθρωποι χωρίς προσόντα ή χωρίς δικαιολογητικά στο όνομα της όποιας ταχύτητας σε κάποια θέση.

Δεν θα ήθελα να κάνω κατάχρηση του χρόνου σας, είμαστε στη διάθεσή σας για οτιδήποτε θελήσετε και θα καταθέσουμε και ένα υπόμνημα που έχει κάποιες διατάξεις, οι οποίες βελτιώνουν το υπάρχον σύστημα, πράγματι επιταχύνουν τους ρυθμούς ώστε να είμαστε ταχύτεροι και πιο αποτελεσματικοί χωρίς, όπως προείπα, να κάνουμε την παραμικρή έκπτωση, διότι ο ρόλος μας και οι εγγυήσεις αυτό είναι και αυτό υπηρετούμε επί σειρά ετών.

Σας ευχαριστώ.

**ΜΑΡΙΑ ΘΕΛΕΡΙΤΗ (Αντιπρόεδρος της Επιτροπής):** Τον λόγο έχει η κυρία Καμτσίδου.

**ΙΦΕΓΕΝΕΙΑ ΚΑΜΤΣΙΔΟΥ (Πρόεδρος του Δ.Σ. του Εθνικού Κέντρου Δημόσιας Διοίκησης και Αυτοδιοίκησης (ΕΚΔΔΑ)):** Κυρία Πρόεδρε, το ΕΚΔΔΑ είναι ο στρατηγικός φορέας ανάπτυξης του ανθρώπινου δυναμικού της δημόσιας διοίκησης, μια αποστολή που εκπληρώνουμε τα τελευταία χρόνια με σύμπνοια, συνέπεια και σε πολύ δύσκολες συνθήκες. Σε δύσκολες συνθήκες, δεδομένου ότι είχε υπάρξει μια αποψίλωση του φορέα μας και ταυτόχρονα πραγματοποιήθηκε μια προσπάθεια διοικητικής και οργανωτικής του ανασυγκρότησης. Πριν από δύο περίπου μήνες, στις αρχές Δεκεμβρίου, δημοσιεύθηκε το νέο οργανόγραμμα του Οργανισμού που εξασφαλίζει τη δυνατότητα υποστήριξης της αποστολής του, δηλαδή, την εκπαίδευση των στελεχών της δημόσιας διοίκησης, αλλά και την επιμόρφωση όλων των συναδέλφων του δημοσίου και της τοπικής αυτοδιοίκησης, προκειμένου η δημόσια διοίκηση να είναι αποτελεσματική, προσανατολισμένη στο δημόσιο συμφέρον και κοινωνικά υπόλογη.

Για την υποστήριξη αυτής της αποστολής μας, έχουμε πια τα θεσμικά εργαλεία, τη νέα δομή, η οποία, μας επιτρέπει, αφενός, να αναδιατάξουμε τις δυνάμεις μας, αφετέρου και κυρίως, να ενταχθούμε στο σύστημα κινητικότητας, προκειμένου να ανανεώσουμε το επιστημονικό και διοικητικό προσωπικό μας, ώστε να εξυπηρετείται η αποστολή μας.

Ένα νομοθέτημα, λοιπόν, το οποίο, έχει ως στόχο την ενίσχυση των προσπαθειών της διοικητικής ανασυγκρότησης της χώρας, κατά τη γνώμη όλων μας, στο ΕΚΔΔΑ, δεν θα μπορούσε παρά να αναφέρεται σε αυτό. Ιδιαίτερα η προτεινόμενη ίδρυση Ειδικής Γραμματείας που θα έχει ως κύρια αποστολή την υποστήριξη της διοικητικής ανασυγκρότησης, θα πρέπει να συμπορεύεται με την ύπαρξη του ΕΚΔΔΑ και το σεβασμό της αποστολής του για ένα πολύ σημαντικό λόγο. Η λειτουργική ανεξαρτησία που μας εξασφαλίζει η νομική μας μορφή - θυμίζω ότι το ΕΚΔΔΑ είναι Νομικό Πρόσωπο Δημοσίου Δικαίου - αποτελεί μια εξαιρετικά ισχυρή διοίκηση, προκειμένου τα στελέχη της δημόσιας διοίκησης να εκπαιδεύονται με τέτοιο τρόπο, ώστε να μπορούν να παράγουν πολιτικές και όχι, βέβαια, πολιτική, επωφελής για την κοινωνία, για όλες τις κοινωνικές ομάδες και ικανές να εξυπηρετούν το δημόσιο συμφέρον.

Έτσι, με μεγάλη ικανοποίηση, παρατηρούμε ότι, μέσω των νομοτεχνικών βελτιώσεων που κατέθεσε η κυρία Υπουργός, ο ρόλος του ΕΚΔΔΑ αναγνωρίζεται, γίνεται μια αποσαφήνιση των αρμοδιοτήτων, δηλαδή, ο σχεδιασμός διατηρείται στη νέα Ειδική Γραμματεία που συστήνεται, όμως η επιτελική υλοποίηση των δράσεων της διοικητικής ανασυγκρότησης παραμένει στο ΕΚΔΔΑ. Με τον τρόπο αυτό, εξασφαλίζεται η δυνατότητα του ΕΚΔΔΑ να έχει πρόσβαση σε πληροφορίες, τις οποίες, με δυσκολία μέχρι σήμερα συγκεντρώνει. Μέσα από τις νομοτεχνικές βελτιώσεις, γίνεται μια κατανομή στην ανίχνευση των εκπαιδευτικών αναγκών. Βεβαίως, το ΕΚΔΔΑ έχει σύστημα ανίχνευσης εκπαιδευτικών αναγκών, βεβαίως, είμαστε σε στενή συνεργασία με όλες τις δημόσιες υπηρεσίες, όμως μέσα στην πίεση της καθημερινότητας είναι τελείως διαφορετικό να είναι το ΕΚΔΔΑ που ζητεί να πραγματοποιείται από τις δημόσιες υπηρεσίες η έρευνα των εκπαιδευτικών αναγκών και διαφορετικό το αίτημα να συνυποβάλλεται από το Υπουργείο και από το ΕΚΔΔΑ.

Κρίνεται πολύ σημαντικό το γεγονός ότι, μέσα από τις νομοτεχνικές βελτιώσεις, αναγνωρίζεται και ο συμβουλευτικός ρόλος του ΕΚΔΔΑ, καθώς το Υπουργείο διατηρεί την αρμοδιότητα να κάνει την ανίχνευση αναγκών για τις μελέτες, αλλά τις μελέτες να τις προγραμματίζει, να τις σχεδιάζει και να τις υλοποιεί το ΕΚΔΔΑ. Τα τελευταία δύο χρόνια, το ΕΚΔΔΑ εκπονεί σημαντικές μελέτες για το σύνολο της δημόσιας διοίκησης, για την ίδια τη Βουλή, ίσως ενδιαφέρουσες, για παράδειγμα, βαίνει προς ολοκλήρωση η δεύτερη φάση της μελέτης που αφορά την ανασυγκρότηση των κυβερνητικών οργάνων, μια μελέτη χρήσιμη για την αναδιάρθρωση της επικεφαλής της ελληνικής δημόσιας διοίκησης, αλλά και του πιο σημαντικού κλάδου της εκτελεστικής εξουσίας.

Θα ήθελα να ευχαριστήσω όλους τους συναδέλφους, δηλαδή, ανώτατα στελέχη της δημόσιας διοίκησης, αλλά και συναδέλφους πανεπιστημιακούς που συνδράμουν στην υλοποίηση αυτού του ρόλου.

Παρακαλώ, λοιπόν, την Επιτροπή να υιοθετήσει θετικά τις προτεινόμενες νομοτεχνικές βελτιώσεις από την κυρία Υπουργό. Να σταθεί δίπλα μας ομόφωνα, όπως μέχρι σήμερα, -στα 3,5 χρόνια που είμαι επικεφαλής του Φορέα κι έχω την υποστήριξη, πρώτα απ' όλα, του Υπουργείου, του κυρίου Γενικού που απλώς χρονικά προηγείται της Υπουργού, όλης της πολιτικής ηγεσίας, αλλά και των υπόλοιπων πολιτικών δυνάμεων.

Να μου επιτρέψετε να κλείσω με μια πραγματικά καινοτόμο ρύθμιση, που δείχνει την προσπάθεια και τη δυναμική μας στο ΕΚΔΔΑ, την πρόταση για την υλοποίηση προγράμματος ανάπτυξης των διοικητικών δεξιοτήτων των υπαλλήλων ΔΕ της Τοπικής Αυτοδιοίκησης. Είναι μια ρύθμιση θα μας επιτρέψει να υλοποιήσουμε μια υποδειγματική διαδικασία.

Τι διαπιστώθηκε ως ανάγκη. Στην Τοπική Αυτοδιοίκηση, το μεγαλύτερο μέρος των υπηρετούντων υπαλλήλων ανήκουν στην κατηγορία ΔΕ. Αυτοί οι άνθρωποι έχουν αυξημένες ανάγκες επιμόρφωσης, αλλά και ταυτόχρονα, αδυναμία εξέλιξης. Δηλαδή, βλέπουν την προσωπική τους υπαλληλική καριέρα να γνωρίζει πολύ αυστηρά όρια. Ακολουθώντας, λοιπόν, την επιστήμη και τα διδάγματά της, κάνοντας ένα διάλογο με τους εμπλεκόμενους και τους ενδιαφερόμενους και κλείνοντας με ένα καινοτόμο Εργαστήρι, για το οποίο θα αναφερθώ στη δευτερολογία μου, καταλήξαμε στο να προτείνουμε την υλοποίηση αυτού του σεμιναρίου, που θα ενισχύσει και τις διοικητικές δεξιότητες των υπαλλήλων, αλλά και θα τους παράξει μια προοπτική υπαλληλικής εξέλιξης.

Σας ευχαριστώ πολύ.

**ΜΑΡΙΑ ΘΕΛΕΡΙΤΗ (Αντιπρόεδρος της Επιτροπής):** Τον λόγο έχει ο κ. Γαργάλης.

**ΚΩΝΣΤΑΝΤΙΝΟΣ ΓΑΡΓΑΛΗΣ (Ταμίας της Εθνικής Συνομοσπονδίας Ατόμων με Αναπηρία (ΕΣΑμεΑ)):** Κυρία Υπουργέ, κυρίες και κύριοι βουλευτές, από την ΕΣΑμεΑ έχουμε επιλέξει ορισμένα θέματα, τα οποία θα σας θίξω. Μετά την πάροδο σχεδόν δύο ετών από την ψήφιση του νόμου 4440/2016, έχουμε επισημάνει κάποια κενά που δημιουργούν αδικίες και ως εκ τούτου χρειάζεται να γίνουν οι απαραίτητες τροποποιήσεις ή συμπληρώσεις.

Το πρώτο θέμα, που θέλω να επισημάνω, έχει να κάνει με τη χρονική διάρκεια των γνωματεύσεων αναπηρίας. Μέχρι τώρα γίνεται δεκτή, από τις προκηρύξεις του Α.Σ.Ε.Π., η πιστοποίηση της αναπηρίας από το ΚΕΠΑ με ποσοστό αναπηρίας τουλάχιστον 50%, ανεξαρτήτως, όμως, της χρονιότητας της αναπηρίας.

Αυτό, λοιπόν, που ζητάμε είναι να ισχύουν ήδη οι γνωματεύσεις που αναγνωρίζουν την αναπηρία, η οποία έχει κριθεί επ’ αόριστον. Επιπλέον, να υπάρχει δικαίωμα συμμετοχής στους διαγωνισμούς του Α.Σ.Ε.Π., όχι μόνο αυτών που θα έχουν γνωμάτευση από το ΚΕΠΑ, αλλά επίσης και από την Ανώτατη Υγειονομική Επιτροπή Στρατού, Ναυτικού, Αεροπορίας, της Ελληνικής Αστυνομίας και του Πυροσβεστικού Σώματος.

Το δεύτερο θέμα που θέλω να επισημάνω είναι σχετικά με τη μοριοδότηση. Μέχρι τώρα στους διαγωνισμούς του Α.Σ.Ε.Π., το ποσοστό αναπηρίας μοριοδοτούσε μόνο τις θέσεις Ορισμένου Χρόνου που προκηρύσσονταν από το Α.Σ.Ε.Π.. Όμως, η μοριοδότηση της αναπηρίας θα πρέπει να ισχύσει και για τις θέσεις Αορίστου Χρόνου και για τις μόνιμες. Αυτό αναφέρεται στο άρθρο 4 του νόμου 2643/1998.

Το τρίτο θέμα που θέλω να επισημάνω είναι αξιοποίηση όλων των θέσεων της κάθε προκήρυξης. Από το νόμο προβλέπεται το 10% των θέσεων να αφορά τα άτομα με αναπηρία και το 5% τα συγγενικά τους πρόσωπα. Σε περίπτωση, όμως, που δεν καλυφθούν όλες οι θέσεις από αυτό το 10%, τότε θα μπορούσαν κάποιες θέσεις να καλυφθούν από τα συγγενικά τους πρόσωπα και το αντίστροφο.

Επίσης, όσον αφορά τα προνοιακά επιδόματα, πρέπει να τροποποιηθεί το άρθρο 46 του νόμου 4025/2011, γιατί και εκεί γίνονται γνωματεύσεις μόνο από το ΚΕΠΑ. Θα πρέπει να γίνονται δεκτές και γνωματεύσεις από το Στρατό, την Αστυνομία, το Πυροσβεστικό Σώμα, το Ναυτικό και τα λοιπά. Ευχαριστώ πολύ, δεν έχω να προσθέσω κάτι άλλο.

**ΜΑΡΙΑ ΘΕΛΕΡΙΤΗ (Αντιπρόεδρος της Επιτροπής):** Το λόγο έχει ο κ. Σίμψης.

**ΚΩΝΣΤΑΝΤΙΝΟΣ ΣΙΜΨΗΣ (Πρόεδρος του Γενικού Συμβουλίου της Ομοσπονδίας Κωφών Ελλάδος (ΟΜΚΕ)):** Καλημέρα. Κυρία Πρόεδρε, κυρία Υπουργέ, κυρίες και κύριοι Βουλευτές, κυρίες και κύριοι εκπρόσωποι των φορέων, το καταστατικό της Ομοσπονδίας Κωφών Ελλάδος ορίζει ότι στόχος μας είναι η καταπολέμηση των προκαταλήψεων και των αρνητικών διακρίσεων που βιώνουν τα κωφά και βαρήκοα άτομα όλων των ηλικιών και η καταπολέμηση του κοινωνικού και οικονομικού αποκλεισμού τους, μεταξύ άλλων και στον τομέα της εργασίας.

Υπάρχουν δύο βασικές κατηγορίες κωφών και βαρήκοων ατόμων. Τα άτομα που έχουν γεννηθεί με κώφωση ή χάνουν την ακοή τους πριν από το 3ο έτος της ηλικίας και ονομάζονται προγλωσσικά και από την άλλη πλευρά είναι τα άτομα που έχουν χάσει την ακοή τους από το 3ο έτος της ηλικίας και μετά και ονομάζονται μεταγλωσσικά κωφά άτομα.

Το μεγάλο ποσοστό των ατόμων που είναι κωφά και βαρήκοα άτομα προγλωσσικά, έχουν ως μητρική γλώσσα τη νοηματική και ως εκ τούτου είναι πολύ δύσκολο να μάθουν μία ξένη γλώσσα. Με αυτό τον τρόπο, όμως, αποκλείονται από τις ευεργετικές διατάξεις του νόμου 4440/2016 (άρθρο 25 παράγραφος γ΄), σύμφωνα με το οποίο ποσοστό 10% των προκηρυσσόμενων θέσεων τακτικού προσωπικού και προσωπικού με σύμβαση εργασίας ιδιωτικού δικαίου αορίστου χρόνου των κατηγοριών ΠΕ, ΤΕ, ΔΕ και ΥΕ, κατά Περιφερειακή Ενότητα, φορέα και κλάδο ή ειδικότητα, καλύπτονται από άτομα με αναπηρία με ποσοστό αναπηρίας 50% τουλάχιστον, όπως διαπιστώνεται από τις υγειονομικές επιτροπές του ΚΕΠΑ.

Έχοντας όμως υπόψη ότι το ποσοστό ανεργίας στα κωφά και βαρήκοα άτομα, είναι πολύ μεγάλο, ιδιαίτερα στις ηλικίες 20 έως 35 ετών -υπερβαίνουν το 80%- η Ομοσπονδία Κωφών Ελλάδος πολλά χρόνια διεκδικούσε την απαλλαγή του κριτηρίου της ξένης γλώσσας από τις προκηρύξεις πρόσληψης στον δημόσιο τομέα για τα κωφά και τα βαρήκοα άτομα, με ποσοστό αναπηρίας 50% και άνω, ώστε οι κωφοί και βαρήκοοι να έχουν τη δυνατότητα να συμμετέχουν ισότιμα με τους υπόλοιπους συνυποψηφίους στους διαγωνισμούς.

Για το λόγο, λοιπόν, αυτό, θα ήθελα να ευχαριστήσω ιδιαίτερα την κυρία Υπουργό Διοικητικής Ανασυγκρότησης Μαριλίζα Ξενογιαννακοπούλου, που με το άρθρο 62 του σχεδίου νόμου «Ενδυνάμωση Ανωτάτου Συμβουλίου Επιλογής Προσωπικού (Α.Σ.Ε.Π.), ενίσχυση και αναβάθμιση Δημόσιας Διοίκησης και άλλες διατάξεις», επιτέλους δίδεται λύση στο χρόνιο αίτημα μας και ζητώ από το σύνολο των Ελλήνων Βουλευτών, ανεξαρτήτως κομματικής ταυτότητας να στηρίξουν αυτή τη νομοθετική πρωτοβουλία, η οποία αποκαθιστά μία αδικία και στοχεύει στην ισότιμη και δίκαιη αντιμετώπιση των κωφών και βαρήκοων στην κοινωνική και οικονομική ζωή της χώρας μας.

**ΜΑΡΙΑ ΘΕΛΕΡΙΤΗ (Αντιπρόεδρος της Επιτροπής):** Τον λόγο έχει ο κ. Δελλαγραμμάτικας.

**ΙΩΑΝΝΗΣ ΔΕΛΛΑΓΡΑΜΜΑΤΙΚΑΣ (Πρόεδρος του Συλλόγου Εργαζομένων του Ανωτάτου Συμβουλίου Επιλογής Προσωπικού – ΑΣΕΠ):** Καλησπέρα σας.

Κυρία Πρόεδρε, αξιότιμα μέλη της Επιτροπής, ευχαριστούμε για την πρόσκληση.

Κυρία Υπουργέ, κυρίες και κύριοι Βουλευτές, κυρίες και κύριοι, συζητήσαμε σήμερα στην Επιτροπή, μετά από αρκετά χρόνια, νομοσχέδιο που αφορά την ενίσχυση του ΑΣΕΠ. Επί της αρχής, το νομοσχέδιο στο σύνολό του θεωρούμε ότι βρίσκεται στη σωστή κατεύθυνση.

Με τις ρυθμίσεις του, επιχειρείται η επίλυση διαχρονικών προβλημάτων της δημόσιας διοίκησης που αφορούν τις προσλήψεις στο δημόσιο τομέα, όπως η εισαγωγή στρατηγικού σχεδιασμού στη διενέργεια των προσλήψεων με τη θέσπιση πολυετούς προγραμματισμού προσλήψεων τακτικού προσωπικού, σύμφωνα με το άρθρο 2, το ετήσιο σχέδιο προσλήψεων τακτικού και εποχικού προσωπικού, σύμφωνα με το άρθρο 3 και την πρόβλεψη έγκαιρης ενημέρωσης του ΑΣΕΠ για επικείμενες προσλήψεις του επόμενου έτους, ώστε να διαμορφώνεται ο προγραμματισμός του και να κατανέμονται οι διαθέσιμοι πόροι του, όπως προβλέπεται στο άρθρο 5.

Με το άρθρο 8 του νομοσχεδίου προβλέπεται η αποστολή δικαιολογητικών μόνο του διπλάσιου αριθμού των υποψηφίων που προηγούνται στην αρχική κατάταξη. Η ρύθμιση αυτή μπορεί να έχει ως στόχο να διευκολύνει και να επιταχύνει τις διαδικασίες, αλλά δεν αντιμετωπίζει περιπτώσεις όπως της προκήρυξης 3Κ που βρίσκεται σήμερα σε εξέλιξη, όπου άνω του 80% των υποψηφίων έχει καταθέσει λανθασμένα δικαιολογητικά, με αποτέλεσμα να ελλοχεύει ο κίνδυνος εμπλοκής στην πορεία της διαδικασίας. Για τον λόγο αυτό, προτείνουμε την τροποποίηση της ρύθμισης και την εξουσιοδότηση της ελάσσονος ή μείζονος ολομέλειας του ΑΣΕΠ, ούτως ώστε να μπορεί να αποφασίζει διαφορετικά εάν οι συνθήκες το απαιτούν.

Με το άρθρο 9 του νομοσχεδίου προβλέπεται η απόσπαση υπαλλήλων, κατά παρέκκλιση των κείμενων διατάξεων, για 1 + 1 έτος, ρύθμιση η οποία θα συμβάλει σημαντικά στην επιτάχυνση της διεκπεραίωσης των διαδικασιών του ΑΣΕΠ. Στο ίδιο άρθρο επιλύεται και η υπάρχουσα εκκρεμότητα που προέκυψε από την εφαρμογή του ν. 4369/2016 για το ΑΣΕΠ και αφορά τη σύνθεση των Συμβουλίων Επιλογής Γενικών Διευθυντών και Διευθυντών στο φορέα, ώστε να είναι δυνατή η άμεση υλοποίηση των κρίσεων. Όμως, θα πρέπει να επισημάνουμε ότι η επίτευξη των στόχων του εν λόγω νομοσχεδίου είναι αδύνατη εάν στις ρυθμίσεις του δεν συμπεριληφθούν μέτρα αναβάθμισης του ρόλου των υπαλλήλων της Γραμματείας του ΑΣΕΠ, αξιοποίηση των δυνατοτήτων του προσωπικού του, καθώς και ενθάρρυνση και ανταμοιβή του.

Στο σημείο αυτό, επισημαίνουμε ότι η λειτουργία του ΑΣΕΠ βασίζεται στη Γραμματεία του. Η Γραμματεία του ΑΣΕΠ δεν έχει καμία σχέση με τη λειτουργία και το ρόλο μιας τυπικής διοικητικής γραμματείας. Η Γραμματεία του ΑΣΕΠ αποτελεί υπηρεσία με αυξημένες αρμοδιότητες και η λειτουργία της συγκροτεί τον κεντρικό πυρήνα της καθολικής ελεγκτικής διαδικασίας. Η Γραμματεία του ΑΣΕΠ αποτελείται από υπαλλήλους αυξημένων τυπικών και ουσιαστικών προσόντων που προσιδιάζουν με αυτά του ειδικού επιστημονικού προσωπικού, ασκούν αντίστοιχα καθήκοντα χωρίς να απολαμβάνουν, όμως, ανάλογη μισθολογική μεταχείριση και αναγνώριση σε αντιδιαστολή με όλες τις άλλες Ανεξάρτητες Αρχές.

Η Γραμματεία του ΑΣΕΠ συντάσσει σχέδια εισηγήσεων και αποφάσεων με πλήρη τεκμηρίωση και αναλυτικό σκεπτικό νομικά θεμελιωμένο, τα οποία εξετάζονται, εγκρίνονται, ουσιαστικά υπογράφονται από τους Συμβούλους χωρίς, συνήθως, τροποποιήσεις. Επίσης, το προσωπικό του ΑΣΕΠ απαντά καθημερινά σε εκατοντάδες ερωτήματα φορέων και πολιτών παρέχοντας διευκρινίσεις και κατευθύνσεις μέσω του, μοναδικού στην ελληνική δημόσια διοίκηση, Call Center, το οποίο λειτουργεί καθημερινά μέχρι τις 8:00 το βράδυ και τις αργίες.

Ο σημαντικός ρόλος της Γραμματείας του ΑΣΕΠ δεν έχει τύχει μέχρι σήμερα της αναγνώρισης και της επιβράβευσης της. Δεν της αναγνωρίζεται το υψηλό επίπεδο αποτελεσματικότητας, με κορυφαία παραδείγματα την άμεση ολοκλήρωση των προσλήψεων των αναπληρωτών καθηγητών για την διασφάλιση της έγκαιρης τοποθετήσεις τους στην έναρξη της σχολικής διαδικασίας για εφέτος και τα προηγούμενα δύο χρόνια, την ανάληψη και διεκπεραίωση των διαδικασιών επιλογής στελεχιακού δυναμικού της δημόσιας διοίκησης με τη λειτουργία του ΕΙΣΕΠ.

Η Γραμματεία του ΑΣΕΠ τα τελευταία χρόνια, λόγω της διενέργειας προσλήψεων, οι οποίες είχαν παγώσει λόγω των μνημονίων και λόγω της ανάθεσης πλήθους νέων αρμοδιοτήτων - ενστάσεις αναπληρωτών καθηγητών, συμβούλια ΕΣΕΔ για τους Γενικούς Γραμματείς - έχει επωμιστεί τη διεκπεραίωση τεράστιου και πρωτοφανούς αριθμού υποθέσεων με συνέπεια τη δημιουργία ενός δραματικού, για το προσωπικό, φόρτου εργασίας.

Σημειώνεται ότι η αναγνώριση του ειδικού ρόλου του έργου και της αποτελεσματικότητας του προσωπικού του ΑΣΕΠ είχε σαν αποτέλεσμα τα προηγούμενα έτη την καταβολή ειδικού επιδόματος, το οποίο περικόπηκε κατά τη διάρκεια της μνημονιακής περιόδου κι ενώ σε άλλες υπηρεσίες διατηρήθηκαν ειδικά οικονομικά καθεστώτα ως προσωπικές διαφορές, το ΑΣΕΠ εξαιρέθηκε άδικα, με συνέπεια οι αποδοχές του προσωπικού του να έχουν υποστεί μείωση άνω του 40% σε αντίθεση με το 25% μείωσης που υπέστησαν οι συνάδελφοι του υπόλοιπου δημόσιου τομέα.

Στο άρθρο 13 του νομοσχεδίου προβλέπεται η αύξηση των αποδοχών των μελών του Συμβουλίου, αποκαθιστώντας εν μέρει τις μνημονιακές περικοπές που υπέστησαν. Στην αιτιολογική έκθεση μάλιστα αναφέρεται, ότι η αύξηση αυτή δικαιολογείται λαμβάνοντας υπόψη την αύξηση των αρμοδιοτήτων και τον φόρτο της εργασίας του ΑΣΕΠ.

Τίθεται εύλογα το ερώτημα: Γιατί αυτή η αιτιολόγηση της αύξησης των αρμοδιοτήτων και του φόρτου εργασίας, να μην ισχύει για τους υπαλλήλους της Γραμματείας του ΑΣΕΠ, στην συνολική εργασία των οποίων βασίζεται όλη λειτουργία του και στην συνολική των οποίων βασίζονται οι αποφάσεις των Συμβούλων;

Οι υπάλληλοι της Γραμματείας του ΑΣΕΠ, με την αμερόληπτη, ανεξάρτητη και διαφανή λειτουργία τους και το υψηλό επίπεδο των υπηρεσιών τους, έχουν αποδείξει από συστάσεως του Φορέα, απαράμιλλη αφοσίωση στο θεσμό, οδηγώντας τον στην κατοχύρωση του κύρους του, της αποδοχής του και της καταξίωσής του στη συνείδηση του Έλληνα πολίτη, ως τον πιο αμερόληπτο θεσμό της ελληνικής Δημόσιας Διοίκησης. Παρόλα αυτά, οι υπάλληλοι αυτοί αμείβονται με πολύ χαμηλότερους μισθούς, στο πλαίσιο ενός ενιαίου μισθολογίου, χωρίς καμία παρέκκλιση και χωρίς προσωπικές διαφορές.

Μετά τα παραπάνω, θεωρούμε απόλυτα δίκαιο το καθολικό αίτημα του Προσωπικού της Γραμματείας του ΑΣΕΠ, να αναγνωριστεί εμπράκτως ο σημαντικός ρόλος του και να γίνει αποκατάσταση των μισθολογικών απολαβών του.

Ευχαριστώ πολύ για την προσοχή σας.

**ΜΑΡΙΑ ΘΕΛΕΡΙΤΗ (Αντιπρόεδρος της Επιτροπής):** Τον λόγο έχει ο κ. Παπαδημητρόπουλος.

**ΔΗΜΗΤΡΙΟΣ ΠΑΠΑΔΗΜΗΤΡΟΠΟΥΛΟΣ (Ειδικός Γραμματέας του Εθνικού Τυπογραφείου):** Ευχαριστώ πολύ, κυρία Πρόεδρε.

Θα ξεκινήσω κι εγώ λέγοντας δύο λόγια γενικά για το Εθνικό Τυπογραφείο. Είναι από τις πιο παλιές Υπηρεσίες, που διατηρεί, όμως, τον δυναμισμό της. Υπάγεται στο Υπουργείο Διοικητικής Ανασυγκρότησης και έχει ως κύρια αποστολή την έκδοση και κυκλοφορία του ΦΕΚ, το οποίο είναι γνωστό στους περισσότερους. Ίσως δεν είναι τόσο γνωστό, το ότι καλύπτει και τις εκδοτικές ανάγκες του Δημοσίου και των Φορέων του ευρύτερου Δημόσιου Τομέα.

Και το Εθνικό Τυπογραφείο είχε ζητήματα υποστελέχωσης και κακής οργάνωσης, δεδομένου ότι ο οργανισμός του χρονολογούνταν από πολλά χρόνια. Μέσα στο τελευταίο διάστημα, πριν έξι περίπου μήνες, αναδιοργανώθηκε και απέκτησε νέο οργανισμό και τα χρόνια που πέρασαν επίσης, από το 2015 και μετά, ολοκληρώθηκαν κάποιες προσλήψεις του ΑΣΕΠ που εκκρεμούσαν πάρα πολλά χρόνια, στον καίριο κλάδο των γραφικών τεχνών- ολοκληρώθηκαν περίπου 5 που εκκρεμούσαν και έγιναν και άλλες 5 καινούργιες- δεδομένου ότι το Εθνικό Τυπογραφείο είχε χάσει περίπου το μισό του Προσωπικό, ίσως αν όχι το μισό, το ένα τρίτο σίγουρα, στα τελευταία χρόνια της κρίσης.

Με τη συνεργασία του Υπουργείου- και ευχαριστώ την Υπουργό και τον Γενικό Γραμματέα και τον κ. Παπαθεόδωρου που υποστήριξε νομικά το εγχείρημά μας- προσπαθούμε να εκσυγχρονίσουμε το θεσμικό πλαίσιο που διέπει την λειτουργία του Εθνικού Τυπογραφείου. Πρόκειται για τον ν.3469/2006, ο οποίος είναι ένας καλός νόμος σε γενικές γραμμές, αλλά λόγω του χρόνου που έχει περάσει από το 2006, χρειαζόταν κάποιες βελτιώσεις και τροποποιήσεις, ώστε να εκσυγχρονιστεί με τις σύγχρονες ανάγκες. Εξάλλου κάποιες αλλαγές και τροποποιήσεις στον νόμο, είχαν επέλθει ήδη, με παλαιότερους νόμους και βρίσκονταν διάσπαρτες σε αυτούς τους νόμους.

Γίνεται, λοιπόν, και μια προσπάθεια- εκτός του εκσυγχρονισμού- κωδικοποίησης της ισχύουσας νομοθεσίας, ώστε να είναι σαφέστερο, το τι πρέπει να γίνει και πώς πρέπει να γίνεται και πώς να λειτουργεί το Εθνικό Τυπογραφείο και το ΦΕΚ, που είναι ένα ευαίσθητο θέμα που αφορά πολίτες και την Δημόσια Διοίκηση.

Οι νέες ρυθμίσεις είναι αναγκαίες για λόγους ότι, εκτός των άλλων, εκσυγχρονίζουν το θεσμικό πλαίσιο, αλλά και για λόγους καλής νομοθέτησης.

Από τις προτεινόμενες ρυθμίσεις, μπορούμε να διακρίνουμε κάποιες ως περισσότερο σημαντικές.

Μπορώ να αναφέρω τον εκσυγχρονισμό της αποστολής του Εθνικού Τυπογραφείου, τη διεύρυνση των Υπηρεσιών και των προϊόντων που μπορεί να προσφέρει το Εθνικό Τυπογραφείο και εννοώ τα προϊόντα και τις υπηρεσίες οπτικής επικοινωνίας για τα οποία δεν υπήρχε σαφές θεσμικό πλαίσιο. Τώρα επεκτεινόμαστε και εκεί, διότι το Δημόσιο έχει, πλέον, και τέτοιες ανάγκες.

Αποσαφηνίζονται, επίσης, ζητήματα σχετικά με τη διαδικασία των εκδόσεων ένθετων και ψηφιακών.

Ρυθμίζονται ζητήματα υπηρεσίας του αρχείο του Εθνικού Τυπογραφείου, το οποίο είναι ένα βασικό θέμα για το Εθνικό Τυπογραφείο και παρέχεται εξουσιοδότηση στην κανονιστικώς δρώσα Διοίκηση να ρυθμίσει ακόμα το ζήτημα αυτό, επειδή εμπλέκονται πολλές οργανικές μονάδες του Εθνικού Τυπογραφείου κρίθηκε απαραίτητο.

Αυτά σε γενικές γραμμές, δεν θέλω να σας καταναλώσω περισσότερο χρόνο.

Σημαντική είναι και η ρύθμιση που διευκρινίζει τα υπάρχοντα τεύχη του Φ.Ε.Κ., διότι οι διάφοροι νόμοι από το 2012, 2013, 2014 είχαν καταργήσει ορισμένα ή είχαν στερήσει το περιεχόμενο από ορισμένα τεύχη χωρίς να τα καταργούν ρητά.

Τώρα, λοιπόν, με τη ρύθμιση αυτή, διευκρινίζουμε τέλος πάντων ποια είναι τα υπάρχοντα τεύχη στο Φύλλο της Εφημερίδας της Κυβερνήσεως.

**ΜΑΡΙΑ ΘΕΛΕΡΙΤΗ (Αντιπρόεδρος της Επιτροπής)**: Τον λόγο έχει ο κ. Τζέμος.

**ΒΑΣΙΛΕΙΟΣ ΤΖΕΜΟΣ (Πρόεδρος του Δ.Σ. της Ένωσης Ελλήνων Δημοσιολόγων)**: Αξιότιμοι κυρίες και κύριοι Βουλευτές, εκ μέρους του Δ.Σ. της Ένωσης Ελλήνων Δημοσιολόγων σας ευχαριστώ θερμά για την πρόσκληση.

Η Ένωση Ελλήνων Δημοσιολόγων είναι η μεγαλύτερη επιστημονική ένωση στον τομέα του δημοσίου συνταγματικού διοικητικού και ευρωπαϊκού δικαίου και της δημόσιας διοίκησης, όπου σε συνέδρια και σεμινάρια αναπτύσσονται όλες οι επιστημονικές φωνές σε θέματα διοικητικού δικαίου και δημόσιας διοίκησης.

Επίσης, στο περιοδικό μας φιλοξενούμε συχνά επιστημονικές μελέτες που αφορούν στη μεταρρύθμιση της δημόσιας διοίκησης. Έχουμε ετοιμάσει ένα υπόμνημα το οποίο θα θέσουμε αναλυτικά υπόψη σας με δώδεκα συγκεκριμένες προτάσεις επί του νομοσχέδιο.

Θα ήθελα να επιμείνω τηλεγραφικά στα σημαντικότερα ζητήματα.

Ο στρατηγικός προγραμματισμός προσλήψεων είναι πολύ σημαντικό βήμα και η γνώμη μας είναι, ότι πολυετής και μονοετής αρκεί, ο διετής περιπλέκει και δημιουργεί ένα βαρύ σύστημα. Επίσης, κρίσιμο είναι νομοτεχνικά ως προς το πεδίο εφαρμογής του να διευρυνθεί και να μη μιλάμε για φορείς μόνο της γενικής κυβέρνησης. Το ΑΣΕΠ κάνει προσλήψεις οριζόντια και εκ του Συντάγματος σε όλη τη διοίκηση και θα ήταν κρίσιμο να μιλάμε για φορείς του δημοσίου, δηλαδή, ακριβέστερα να παραπέμπουμε στο Μητρώο Φορέων της δημόσιας διοίκησης, όπου υπάρχει και επικαιροποιείται.

Ο κ. Πρόεδρος του ΑΣΕΠ αναφέρθηκε, που είναι πολύ κρίσιμα να τα λάβουμε υπόψη μας – τα ειδικεύω και εγώ στο υπόμνημα μου - σε θέματα δικαιολογητικών και αιτήσεων. Είναι κρίσιμο με απόφαση της μείζονος Ολομέλειας που είναι το ανώτατο όργανο του ΑΣΕΠ να δίνεται η δυνατότητα που προτείνεται πολύ πειστικά στο νομοσχέδιο για αυτό τον τρόπο επιλογής δικαιολογητικών.

Εμείς το εμπλουτίζουμε ακόμα παραπάνω και πιστεύουμε, ότι πρέπει να δούμε και στο πλαίσιο της ηλεκτρονικής δημόσιας διοίκησης να έχει τη δυνατότητα η μείζων Ολομέλεια να προτείνει να υποβάλλονται σταθμίζοντας τα δεδομένα – όχι όπως είναι η 3Κ - τα δικαιολογητικά μόνο ηλεκτρονικά πάλι με απόφαση της Ολομέλειας, ένα ευέλικτο σύστημα.

Επίσης, κρίσιμο είναι να δούμε στα άρθρα 5 και 8 να μην καταργηθούν διατάξεις που είναι χρήσιμες και αυτό είναι πιο εξειδικευμένο στο υπόμνημα που θα σας υποβάλλω, γιατί είναι κρίσιμο να μην καταργούνται και διατάξεις που δεν καταλαβαίνουμε από την αρχή ότι μπορεί να έχουν κάποια προβλήματα, αλλά τα θέτω υπόψη σας.

Το ΑΣΕΠ έχει προσωπικό υψηλών προσόντων, όμως, έχει ένα υστέρημα ότι, επί συνόλου 250 εργαζομένων, κάτω από 20 είναι πτυχιούχοι Νομικής.

Νομίζω ότι στο συγκεκριμένο νομοσχέδιο είναι πολύ σωστός ο θεσμός των αποσπάσεων με γρήγορο τρόπο, αλλά πιστεύω ότι πρέπει να δημιουργηθούν οργανικές θέσεις και προτείνουμε στο άρθρο 45 μαζί με το Υπουργείο Διοικητικής Ανασυγκρότησης να δημιουργηθούν 30 θέσεις Νομικών με ειδίκευση στο Δημόσιο Δίκαιο και πτυχιούχων Πληροφορικής, έστω να πληρωθούν πάλι με μετατάξεις για να προλάβω ότι δεν θα υπάρχει θέμα. Ενόψει του φόρτου εργασίας είναι απαραίτητο, έχει συζητηθεί και αποφασισθεί σχετικά και στην ολομέλεια του ΑΣΕΠ.

Κρίσιμο θεσμικό θέμα είναι το θέμα της αρχαιότητας.

Στο άρθρο 14 πρέπει να γίνει επειγόντως αναφορά στην απόφαση της Ολομέλειας Διάσκεψης των Προέδρων, γιατί είχαμε ένα ατυχές λάθος το 2016, όπου ο τότε Υπουργός Εσωτερικών κ. Κουρουμπλής άλλαξε τη σειρά των μελών του ΑΣΕΠ. Ήταν ένα θεσμικό ατόπημα, μια ανυπόστατη διοικητική πράξη, που δεν πρέπει να εφαρμόζεται και δεν εφαρμόζεται, αλλά είναι σημαντικό να διευκρινιστεί στο άρθρο 14, ότι η αρχαιότητα των μελών του ΑΣΕΠ προκύπτει αποκλειστικά από το χρόνο και τη σειρά επιλογής τους από τη Διάσκεψη των Προέδρων και επί αλφαβητικής σειράς τα μέλη είναι ίδιας αρχαιότητας ή ενδεχομένως να θεσπιστεί με το παρόν νομοσχέδιο και πρόκριμα των Καθηγητών Πανεπιστημίου και των διδακτόρων Νομικής.

Στο άρθρο 13 είναι κρίσιμη η εξίσωση των αποδοχών, όχι το 70%. Το 70% προσβάλλει την ανεξαρτησία των μελών. Όπως είπε σωστά η κυρία Υπουργός πάντα ήταν σε εξίσωση οι αποδοχές των μελών του ΑΣΕΠ με το Νομικό Συμβούλιο του Κράτους. Διευκρινίζω, ότι τα μέλη του ΑΣΕΠ είναι άπαξ επιλεγόμενοι με μη δυνατότητα ανανέωσης, με εξαετή θητεία.

Οι προκηρύξεις, δεν λέει πολλά το νομοσχέδιο, είναι από τα πιο κομβικά θέματα του δικαίου των προσλήψεων και των πολιτικών προσλήψεων. Εκεί πρέπει να γίνει οπωσδήποτε με απόφαση της Ολομέλειας τα πάγια μέρη του ΑΣΕΠ να ρυθμίζονται για όλες τις προκηρύξεις, έτσι ώστε να μην έχουμε προβλήματα και ζητήματα φωτογραφικότητας κ.λπ., είναι πάρα πολύ κομβικό.

Ως προς τις αμοιβές των εργαζομένων του ΑΣΕΠ, θεωρώ ότι ήταν πολύ σωστά και πολύ τεκμηριωμένα αυτά που παρουσίασε ο Πρόεδρος των εργαζομένων. Νομίζω ότι επείγει η αύξηση των αποδοχών με ένα πρόσθετο επίδομα, γιατί είναι υπηρεσία αιχμής, που δουλεύει Σαββατοκύριακα κανονικά, υψηλών τυπικών προσόντων και είναι κρίσιμο επίσης και για ηθική ανταμοιβή των εργαζομένων, αλλά και για έναν ακόμη λόγο. Το ΑΣΕΠ χρειάζεται περισσότερο προσωπικό, οπότε πρέπει να έχει και κίνητρο, αυτοί που θα αποσπαστούν και θα μεταταχθούν ελεγκτικά, οπότε προτείνουμε μια εξίσωση μισθολογική αντίστοιχη με αυτή των ελεγκτών της Ανεξάρτητης Αρχής Δημοσίων Εσόδων.

Είναι πολύ σημαντικό να υπάρχει συμμετοχή του ΑΣΕΠ στο Γνωμοδοτικό Συμβούλιο για τη διοικητική ανασυγκρότηση στο άρθρο 15 και στο Εθνικό Συμβούλιο για την Κωδικοποίηση και την Αναμόρφωση της Ελληνικής Νομοθεσίας και επίσης είναι κρίσιμο να θεσπιστεί συνέργεια τακτική, γιατί οι θεσμοί - κλειδιά πρέπει να συνεργάζονται για μια πραγματική μεταρρύθμιση. Πρέπει να υπάρχει συνεργασία της Ολομέλειας του ΑΣΕΠ, του Συνηγόρου του Πολίτη – Βοηθών Συνηγόρων, του Υπουργού Διοικητικής Ανασυγκρότησης και του Υπουργού Εσωτερικών, δύο φορές το χρόνο να συζητούν θέματα δημόσιας διοίκησης.

Συμπερασματικά για τα γενικότερα θέματα, τα θέτω υπόψη της Επιτροπής, παρακαλώ να τα λάβει υπόψη σας. ΕΙΣΕΠ, ΣΕΠ και Μητρώο Στελεχών ήταν προς τη θετική κατεύθυνση, θεσμοί που χρειάζονται κάποιες βελτιώσεις, αλλά έχουν αποδώσει. Αντίθετα, κατά τη γνώμη μου, ΕΣΕΔ και Διοικητικοί και Τομεακοί Γραμματείς είναι θεσμοί, οι οποίοι είχαν προβλήματα και στη σύλληψη και στην οργάνωση και στη λειτουργία τους. Σημαντικό είναι, επίσης, στην πράξη να βελτιώσουμε τους κρισιμότατους κομβικά θεσμούς της κινητικότητας και της αξιολόγησης. Ευχαριστώ για την προσοχή σας.

**ΜΑΡΙΑ ΘΕΛΕΡΙΤΗ (Αντιπρόεδρος της Επιτροπής):** Τον λόγο έχει ο κ. Λιναρδάτος.

**ΔΙΟΝΥΣΙΟΣ ΛΙΝΑΡΔΑΤΟΣ (Πρόεδρος της Ομοσπονδίας Εργαζομένων Ανεξάρτητων Αρχών (ΟΕΑΑ)):** Κυρία Πρόεδρε, ακούσατε από το Πρωτοβάθμιο του ΑΣΕΠ, τα κομμάτια που αφορούν στο ΑΣΕΠ, εγώ θα εστιάσω κυρίως στο θέμα που αφορά στους προϊσταμένους στις οργανικές μονάδες των Ανεξάρτητων Αρχών.

Διαπιστωμένα, μετά την ψήφιση του ν.4369, υπάρχει πρόβλημα, γιατί δεν υπάρχουν διατάξεις για τη συγκρότηση των οργάνων αυτών, που θα κάνουν τις κρίσεις των προϊσταμένων στις Ανεξάρτητες Αρχές. Εδώ και δύο χρόνια έχει κολλήσει η διαδικασία, δεν κινείται καν. Το πρόβλημα αυτό προσπαθεί να το λύσει το άρθρο 40, παράγραφοι 2 και 3, του υπό συζήτηση νομοσχεδίου, υπάρχουν όμως ακόμα πέντε σημεία, που νομίζουμε ότι πρέπει είτε να αλλάξουν είτε να συμπληρωθούν, ούτως ώστε να μην έχουμε κανένα πρόβλημα και με την ταχύτητα που χαρακτηρίζει τις Αρχές να προχωρήσουν στην επιλογή των προϊσταμένων των οργανικών μονάδων.

Θα αναφερθώ εν τάχει σε αυτά τα πέντε σημεία.

Το πρώτο είναι, προς αποφυγή οποιασδήποτε αμφισβήτησης, να εξαχθεί στο άρθρο 40 διάταξη, που να ορίζει σαφώς ότι οι διατάξεις των άρθρων 84 έως 86 του Υπαλληλικού Κώδικα εφαρμόζονται για την επιλογή προϊσταμένων των οργανικών μονάδων των Ανεξαρτήτων Αρχών, για να υπάρξει μια και καλή ξεκαθάρισμα στο σημείο αυτό.

Το δεύτερο είναι ότι, ναι μεν οι παράγραφοι 2 και 3 του άρθρου 40 μιλούν για τα ΣΕΠ και το Υπηρεσιακό, που επιλέγει προϊσταμένους διευθύνσεων και τμημάτων, δεν μιλούν όμως για το αντίστοιχο όργανο, που επιλέγει τους γενικούς διευθυντές. Θεωρούμε, ότι και εδώ πρέπει να εισαχθεί μια διάταξη, όπου να οριστεί η συγκρότηση του ΕΙΣΕΠ στις ανεξάρτητες αρχές και το όργανο που αποφασίζει για τη συγκρότηση αυτή και εμείς προτείνουμε να είναι ο Πρόεδρος ή ο Επικεφαλής της οικείας Αρχής, διότι υπάρχουν γενικοί διευθυντές, όχι σε όλες τις Αρχές, αλλά υπάρχουν και επομένως απαιτείται, για να λειτουργήσει η διάταξη, μία συμπλήρωση εδώ.

Το τρίτο σημείο που θέλω να προσθέσω είναι ότι πρέπει να οριστεί το όργανο που αποφασίζει για τη συγκρότηση του ΣΕΠ, το οποίο δεν είναι καθαρό από το νομοσχέδιο έτσι όπως είναι. Εμείς προτείνουμε αυτό το όργανο να είναι πάλι ο Πρόεδρος ή ο Επικεφαλής της οικείας αρχής, αυτός που θα ορίζει ή που θα αποφασίζει για τη συγκρότηση του ΣΕΠ.

Το τέταρτο σημείο, έχει να κάνει με την περίπτωση όπου, αυτό συμβαίνει σε αρκετές αρχές, δεν υπάρχει στο οργανόγραμμα τους Γενικός Διευθυντής.

Το ΣΕΠ, έτσι όπως είναι και τα Υπουργεία, προβλέπει θέση Γενικού Διευθυντή.

Εδώ, στις Ανεξάρτητες Αρχές, πρέπει να προβλέψουμε τι γίνεται στην περίπτωση που δεν υπάρχει Γενικός Διευθυντής. Εμείς προτείνουμε να είναι ένα μέλος της ολομέλειας της οικείας αρχής.

Και το πέμπτο σημείο που έχει να κάνει με τη διάταξη που είναι στο τέλος της παραγράφου 2, που ορίζει ότι στις Ανεξάρτητες Αρχές το πρώτο μέλος θα είναι ο πρόεδρος της Αρχής, επειδή οι Αρχές είναι συλλογικά όργανα και δεν είναι μόνο ο πρόεδρος και δεν μπορεί ο πρόεδρος να επιφορτίζεται με όλα, εμείς αντιπροτείνουμε αντί μόνο για την περίπτωση πρόεδρου, να υπάρχει ο αντιπρόεδρος ή ένα μέλος της οικίας αρχής που θα ορίσει η ολομέλεια. Επομένως, να μην είναι μόνο ο πρόεδρος ως μέλος αναγκαστικά της συγκεκριμένης Επιτροπής. Αυτά για τους προϊσταμένους.

Πολύ γρήγορα, ένα άλλο σημείο που είναι στο άρθρο 44, που έχει να κάνει με το τριμελές όργανο που κάνει τις συνεντεύξεις στο σύστημα της κινητικότητας. Πάλι και εδώ στο τέλος της παραγράφου 4 ορίζεται ο πρόεδρος ότι μετέχει σ' αυτή την Επιτροπή.

Πάλι, επαναλαμβάνω το ίδιο επιχείρημα με πριν, είναι συλλογικά όργανα, είναι πολυμελείς οι Επιτροπές. Όταν λέω «πολυμελείς», δεν είναι ένας, δύο ή τρεις, μπορεί να είναι εννέα ή και παραπάνω μέλη στις Αρχές, κάποιο από όλα αυτά τα μέλη θα μπορούσε να αντικαθιστά τον πρόεδρο, ούτως ώστε να μην αναλαμβάνει τα πάντα ο πρόεδρος της Αρχής.

Και τέλος, θα ήθελα να προσθέσω ένα πάγιο αίτημα της ομοσπονδίας μας που έχει να κάνει με τη συγκρότηση του πρωτοβάθμιου και δευτεροβάθμιου πειθαρχικού συμβούλιου των Ανεξάρτητων Αρχών που είναι συνταγματικά κατοχυρωμένες. Από το 2015 με το νομοσχέδιο που είχε φέρει ο τότε Υπουργός, ο κ. Κατρούγκαλος, και αφορούσε όλη τη δημόσια διοίκηση, στο πειθαρχικό συμβούλιο προστέθηκαν και αιρετοί εκπρόσωποι των εργαζομένων.

Αντίστοιχη διάταξη έκτοτε δεν έχει έρθει, παρόλο που το προτείνουμε συνέχεια, για τα πειθαρχικά συμβούλια των συνταγματικά κατοχυρωμένων Ανεξάρτητων Αρχών.

Θεωρούμε ότι πρέπει και σ' αυτά τα συμβούλια, είναι τα μόνα συμβούλια απ' ό,τι γνωρίζουμε που έχουν μείνει χωρίς αιρετούς εκπροσώπους των εργαζομένων σε όλη τη δημόσια διοίκηση και εδώ να γίνει εισαγωγή των αιρετών αντιπροσώπων στο υπόμνημα που έχουμε καταθέσει στην γραμματεία της Επιτροπής. Σας έχω και μια πρόταση για το πώς θα μπορούσε να είναι η συγκρότηση τους.

Ευχαριστώ πολύ.

**ΜΑΡΙΑ ΘΕΛΕΡΙΤΗ (Αντιπρόεδρος της Επιτροπής):** Τον λόγο έχει ο κ. Κιρμικίρογλου.

**ΔΗΜΗΤΡΙΟΣ ΚΙΡΜΙΚΙΡΟΓΛΟΥ (Πρόεδρος του Δ.Σ. της Ένωσης Αποφοίτων της Εθνικής Σχολής Δημόσιας Διοίκησης και Αυτοδιοίκησης (ΕΣΔΔΑ)):** Κυρία Υπουργέ, κύριοι βουλευτές, αγαπητοί συνάδελφοι της Επιτροπής, η Ένωση Αποφοίτων εκπροσωπεί δυόμισι χιλιάδες περίπου διοικητικά στελέχη που έχουν εκπαιδευτεί από την Εθνική Σχολή Δημόσιας Διοίκησης για να προωθήσουν και το διοικητικό εξορθολογισμό της χώρας, αλλά κυρίως μεταρρυθμίσεις που έχουν κοινωνικό και διακομματικό χαρακτήρα και προς όφελος όλης της κοινωνίας.

Εμείς, σε αυτό το νομοσχέδιο, θα σταθούμε σε δύο τρία σημεία που θεωρούμε ότι είναι πολύ σημαντικά και ανοίγουν ένα κύκλο συζήτησης πολύ σημαντικό για το μέλλον της διοίκησης.

Αρχικά, καλωσορίζουμε τον πολυετή προγραμματισμό που τίθεται μέσα από το νομοσχέδιο στις προσλήψεις και την ενίσχυση του ΑΣΕΠ, καθότι οι προκλήσεις της διοίκησης ανέδειξαν την αναγκαιότητα και του ΑΣΕΠ αλλά και αντίστοιχων θεσμών στην επιλογή του προσωπικού, στην αξιολόγηση προσωπικού και ευρύτερα στην ενδυνάμωση της αξιοκρατίας στις προσλήψεις στο δημόσιο.

Εμείς εκεί που θέλουμε να σταθούμε είναι στον κλάδο διοικητικών εμπειρογνωμόνων, γιατί πιστεύουμε ότι είναι μια προσπάθεια η οποία αποτελεί έναν διαχρονικό θέμα για την ένωση και αφορά κυρίως την ενίσχυση της διοικητικής εμπειρογνωμοσύνης στο δημόσιο μέσα από τους δημοσίους υπαλλήλους. Διότι, ως γνωστόν, κατά την περίοδο της κρίσης και στο πρώιμο παρελθόν, υπήρξε μια κατασυκοφάντηση των δημοσίων υπαλλήλων και μια αρνητική κριτική προς το σύνολο του δημόσιου, η οποία, θεωρώ, ότι είναι άδικη, διότι πλέον υπάρχουν άνθρωποι μέσα στη δημόσια διοίκηση, οι οποίοι μπορούν να επιτελέσουν άρτια το έργο τους και να προωθήσουν μεταρρυθμίσεις, σχεδιαζόμενες εκ των έσω, για την ίδια την δημόσια διοίκηση. Και πράγματι, οι διοικητικοί εμπειρογνώμονες, που είναι μια πάγια πρόταση της Ένωσης, μπορούν να αποτελέσουν και να λειτουργήσουν προωθητικά σε τέτοιου είδους αλλαγές.

Σίγουρα, υπάρχει ένα ερώτημα, το οποίο δεν απαντάται μέσα από το νομοσχέδιο, για την στελέχωση αυτού του κλάδου και θεωρώ, ότι είναι πολύ χρήσιμο να δοθούν, ενδεχομένως, κάποιες κατευθύνσεις. Είναι πάρα πολύ σημαντικό να διασφαλίσουμε την αξιοκρατική στελέχωση αυτού του κλάδου και κυρίως, την στελέχωση αυτού του κλάδου μέσα από όλο το φάσμα των δημοσίων υπαλλήλων. Γιατί, ένας από τους λόγους αποτυχίας των μεταρρυθμίσεων, όπως αναδείχθηκε τουλάχιστον για την περίοδο της κρίσης, ήταν ότι, πολλές φορές οι υπάλληλοι, δεν υπήρχε αυτό που λέμε «η δέσμευση του ανθρώπινου δυναμικού στις αλλαγές». Και νομίζω, ότι είναι πάρα πολύ σημαντικό γιατί η ιδιοκτησία πλέον των αλλαγών, σε αυτήν την μεταμνημονιακή εποχή, που όλοι επιθυμούμε να περάσει το κράτος, να ανήκει στους ίδιους τους εργαζόμενους και στους ίδιους τους υπαλλήλους. Πιστεύουμε ότι σε αυτήν την κατεύθυνση ο κλάδος μπορεί να λειτουργήσει ως μια εσωτερική τεχνική, ή ως μια τεχνική εθνική βοήθεια η οποία θα αντικαταστήσει ξένες βοήθειες που ήρθαν, ορισμένες φορές και λειτούργησαν με έναν τρόπο, που ουσιαστικά δεν εξέφραζε την πραγματική κατάσταση που είχε να αντιμετωπίσει το δημόσιο.

Άρα, σε αυτό κινούμαστε θετικά. Εκφράζουμε έναν προβληματισμό όσον αφορά την Ειδική Γραμματεία, γιατί θεωρούμε ότι υπήρχε ο χρόνος αξιολόγησης των δομών κατά την περίοδο του 2016 και θέλω να πιστεύω ότι σήμερα έχει γίνει αυτή η αξιολόγηση των δομών και δεν υπάρχει ελλιπής κάλυψη με τις αρμοδιότητες άλλων Διευθύνσεων του Υπουργείου. Στο παρελθόν, υπήρχαν αντίστοιχες μονάδες αποδοτικότητας και ποιότητας, οι οποίες, τελικά, δεν λειτούργησαν. Και φοβάμαι ότι αυτή η Γενική Γραμματεία θα πρέπει να λειτουργήσει και να απαντά πραγματικά σε ζητούμενα της διοίκησης, για να μην αποκτήσει και αυτή, αλλά και ο κλάδος έναν ρόλο νέου ψυγείου.

Θέλουμε να κάνουμε και μια πρόταση για το γνωμοδοτικό συμβούλιο για τη διοικητική ανασυγκρότηση. Θα συμφωνήσουμε ότι θα έπρεπε να εκπροσωπείται ο θεσμός του ΑΣΕΠ σε αυτό το Γνωμοδοτικό Συμβούλιο και ενδεχομένως και κοινωνικοί φορείς, γιατί είναι πολύ σημαντικός ο ρόλος των κοινωνικών φορέων σε οποιαδήποτε αλλαγή. Ίσως θα ήταν καλό να εξετάσουμε και στο μέλλον ένα αντίστοιχο γνωμοδοτικό συμβούλιο, με διακομματικά χαρακτηριστικά, που θα αφορά τις μεγάλες στρατηγικές μεταρρυθμίσεις του δημοσίου, έτσι ώστε να υπάρχει μια συνέχεια στις πολιτικές, ή τουλάχιστον μια συναίνεση, στις βασικές στρατηγικές μεταρρυθμίσεις που θέλουμε όλοι για το δημόσιο, έτσι ώστε να μην υπάρχει αυτό το έλλειμμα υλοποίησης της πολιτικής, που πολλές φορές προκύπτει μέσα από τις αλλαγές των κυβερνήσεων.

Αυτά είχαμε να πούμε εμείς, ως Ένωση. Σας ευχαριστούμε πολύ.

Στο σημείο αυτό, γίνεται η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Βάκη Φωτεινή, Γάκης Δημήτριος, Θελερίτη Μαρία, Κοζομπόλη – Αμανατίδη Παναγιώτα, Μορφίδης Κωνσταντίνος, Μπαλάφας Ιωάννης, Μπαλλής Συμεών, Ντζιμάνης Γεώργιος, Πάλλης Γεώργιος, Παπαηλιού Γεώργιος, Παπαφιλίππου Γεώργιος, Πρατσόλης Αναστάσιος, Σαρακιώτης Ιωάννης, Σκουρλέτης Παναγιώτης, Σταματάκη Ελένη, Συρίγος Αντώνιος, Κωστοπαναγιώτου Ηλίας, Δέδες Ιωάννης, Τσόγκας Γεώργιος, Βορίδης Μαυρουδής (Μάκης), Γεωργαντάς Γεώργιος, Καραγκούνης Κωνσταντίνος, Κυριαζίδης Δημήτριος, Αχμέτ Ιλχάν, Καρράς Γεώργιος – Δημήτριος, Σαχινίδης Ιωάννης, Κατσώτης Χρήστος και Δανέλλης Σπυρίδων.

**ΜΑΡΙΑ ΘΕΛΕΡΙΤΗ (Αντιπρόεδρος της Επιτροπής):** Τον λόγο έχει η κυρία Δραμαλιώτη.

**ΕΥΗ ΔΡΑΜΑΛΙΩΤΗ (Συνήγορος των Αποφοίτων της ΕΣΔΔΑ):** Ευχαριστώ, κυρία Πρόεδρε.

Ευχαριστούμε πολύ για την πρόσκληση. Θα ήθελα να πω, καταρχήν, ότι ευχαριστούμε που καλέσατε τον νέο θεσμό του Συνηγόρου του Αποφοίτου, που είναι ένας νέος μηχανισμός της Ένωσης Αποφοίτων της Εθνικής Σχολής Δημόσιας Διοίκησης. Θα σας πω δύο λόγια για τον μηχανισμό και μετά μια σύντομη τοποθέτηση επί του νομοσχεδίου.

Ο μηχανισμός αυτός, καταρχήν, θα θέλαμε να διευκρινίσουμε, ότι δεν έχει κανέναν ελεγκτικό ή πειθαρχικό ρόλο. Είναι ένας μηχανισμός υποστηρικτός, με την έννοια της ανάδειξης ζητημάτων που απασχολούν τους αποφοίτους της σχολής και ευρύτερα τους δημοσίους υπαλλήλους και αποσκοπεί στο να αναδείξει επιστημονικές προτάσεις για την αντιμετώπιση των ζητημάτων. Έχει, δηλαδή, έναν διαϋπηρεσιακό, διαμεσολαβητικό ρόλο, με κύριο σκοπό να διευκολύνει τη δικτύωση και την επικοινωνία μεταξύ των στελεχών του δημοσίου.

Αυτό που θα κάνουμε κυρίως είναι να κάνουμε εισηγήσεις με γνωμοδοτικό χαρακτήρα, κυρίως προς το Υπουργείο Διοικητικής Ανασυγκρότησης, αλλά μας ενδιαφέρει να κοινοποιούμε τις εισηγήσεις μας και σε άλλους φορείς που, ενδεχομένως, ενδιαφέρονται για τις απόψεις μας. Πολύ σημαντικό θεωρώ ότι είναι ότι θα υποβάλουμε, στο τέλος της κάθε χρονιάς, μια ετήσια έκθεση προς την Υπουργό και θα μπορούσαμε ακόμη να προτείνουμε και στην Επιτροπή Δημόσιας Διοίκησης του Ελληνικού Κοινοβουλίου, αν ενδιαφέρεται, να της κοινοποιείται αυτή η πρότασή μας, η οποία θα θέλει να αναδεικνύει προβλήματα που εμείς εντοπίσαμε μέσω της δικτύωσης που δημιουργείται από τα ίδια τα μέλη μας και προτάσεις, νομοτεχνικές βελτιώσεις, προτάσεις για νομοθετικές αλλαγές, με σκοπό την καλύτερη λειτουργία της δημόσιας διοίκησης.

Φτάνοντας τώρα στο νομοσχέδιο, θέλοντας να συνεχίσω αυτό που προείπε ο πρόεδρος της Ένωσης Αποφοίτων, είναι πάγια θέση της Εθνικής Σχολής Δημόσιας Διοίκησης και των αποφοίτων της, η δημιουργία ενός διυπουργικού κλάδου, ο οποίος, ουσιαστικά, θα εκτελεί αυτά τα καθήκοντα που προβλέπει και το νομοσχέδιο του Υπουργείου, δηλαδή, τα καθήκοντα του διοικητικού εμπειρογνώμονα.

Απλά, θα θέλαμε να προτείνουμε, ίσως, να ξαναδείτε με μεγαλύτερη έμφαση τη διϋπουργικότητα, δηλαδή, εμείς συμφωνούμε, καταρχήν, με τον κλάδο των συμβούλων εμπειρογνωμόνων. Απλά, στη δική μας μελέτη, η οποία επικαιροποιείται και έχει κατατεθεί στο Υπουργείο και υπάρχει αρμόδια επιτροπή που, ήδη, επεξεργάζεται την επικαιροποίησή της, με σκοπό να συμβάλει σε αυτή την προσπάθειά σας, τονίζεται η διϋπουργικότητα με την έννοια των στελεχών που λειτουργούν με οριζόντιο ρόλο, σε όλα τα Υπουργεία και έτσι επικοινωνούν και συνεργάζονται για την προώθηση των μεταρρυθμίσεων.

Οι εμπειρογνώμονες που θα λειτουργήσουν κάτω από την ειδική γραμματεία που προβλέπεται, ίσως, δεν τους έχει εξασφαλιστεί ακόμη αυτή η δικτύωση που θα τους επιτρέψει να επικοινωνήσουν με τα άλλα Υπουργεία και να προωθήσουν αποτελεσματικότερα τις μεταρρυθμίσεις.

Επομένως, συνοψίζοντας, η πρότασή μας εντοπίζει κάποια σημεία, δηλαδή, ότι αυτή τη στιγμή, στη Δημόσια Διοίκηση, τα επιτελικά στελέχη του δημόσιου, οι διοικητικοί εμπειρογνώμονας, για παράδειγμα, δεν έχουν μια σαφή επαγγελματική σταδιοδρομία μέσα στο δημόσιο, δηλαδή, τα δικά μας στελέχη που ξεκινούν από την Εθνική Σχολή Δημόσιας Διοίκησης δεν είναι σίγουρο και σαφές πώς θα καταλήξουν στην καριέρα τους.

Οπότε, μας ενδιαφέρει η ενδυνάμωση του ρόλου τους και μας ενδιαφέρει να δούμε επαγγέλματα πλέον μέσα στο δημόσιο. Ο διοικητικός εμπειρογνώμονας μπορεί να είναι ένα επάγγελμα, ένα οιονεί επάγγελμα μέσα στο Δημόσιο και θα θέλαμε να σας ζητήσουμε να τονίσετε την οριζόντια διάσταση και δικτύωση αυτού του νέου ρόλου μέσα στη Δημόσια Διοίκηση.

Τέλος, στην πρότασή μας, εμείς επιμένουμε στην ειδική επιμόρφωση που θα πρέπει να λαμβάνουν τα στελέχη αυτού του κλάδου, που εμείς τον φανταζόμαστε, επαναλαμβάνω, διυπουργικό και όχι έναν κλάδο που υφίσταται μόνο στο Υπουργείο Διοικητικής Ανασυγκρότησης.

Προτείνουμε, λοιπόν, τη διεξαγωγή ενός διυπουργικού φροντιστηρίου για όλα τα στελέχη που θα αποτελούν πλέον μέλη αυτού του κλάδου και προτείνουμε ότι αυτή η διυπουργική εκπαίδευση να δίνεται μέσα από το Εθνικό Κέντρο Δημόσιας Διοίκησης και Αυτοδιοίκησης. Αυτό προβλέπεται μέσα από τις διατάξεις του και πιστεύουμε ότι έχει όλες τις δυνατότητες να προσφέρει αυτή την εκπαίδευση, την ειδική εκπαίδευση, στα μέλη που καλούνται να επιτελέσουν ένα τέτοιο ειδικό ρόλο. Είμαστε στην διάθεσή σας για οποιαδήποτε συνεργασία. Ευχαριστώ θερμά για την προσοχή σας.

**ΜΑΡΙΑ ΘΕΛΕΡΙΤΗ (Αντιπρόεδρος της Επιτροπής):** Τον λόγο έχει η κυρία Πανουτσάκου.

**ΒΕΤΑ ΠΑΝΟΥΤΣΑΚΟΥ (Πρόεδρος του Δ.Σ. της Ομοσπονδίας Συλλόγων Υπαλλήλων Αιρετών Περιφερειών Ελλάδος (ΟΣΥΑΠΕ)):** Καλησπέρα, ευχαριστούμε για την πρόσκληση.

Σίγουρα οι μεταρρυθμίσεις που έχουν προχωρήσει τα τελευταία χρόνια στο Δημόσιο, από όλες τις κυβερνήσεις, είτε ολοκληρωμένα είτε με επιμέρους ρυθμίσεις, είναι πολλές, όμως, για εμάς, είναι καθαρό ότι όλες έχουν την ίδια στόχευση, να αποτελεί η Δημόσια Διοίκηση εργαλείο αποτελεσματικό στην καπιταλιστική οικονομία, σε όποια φάση της οικονομίας και αν βρίσκεται.

Θα επαναλάβουμε ότι η συζήτηση για μικρό ή μεγάλο κράτος είναι αποσπασματική και, επί της ουσίας, προσχηματική, μιας και το ζήτημα αυτό δεν επηρεάζει, επί της ουσίας, τον ρόλο της Δημόσιας Διοίκησης και του κράτους γενικότερα. Εξάλλου, και σε φάση ανάπτυξης, ο αριθμός του μόνιμου προσωπικού σε υγεία, παιδεία και σε κοινωνικές υπηρεσίες, σε κρίσιμους τομείς δηλαδή, υπολειπόταν κατά πολύ για να καλύπτει τις ανάγκες των λαϊκών οικογενειών.

Έρχεστε, με αυτό το σχέδιο νόμου, κατά την άποψή μας, από τη μια πλευρά, να πουλήσετε ελπίδα σε όσους θέλουν σταθερή δουλειά, σε όσους προσπαθούν να καλύψουν με τη δουλειά τους τα τεράστια κενά που υπάρχουν και, από την άλλη, μέσα από τον πολυετή σχεδιασμό, να περιορίσετε αιτήματα για διορισμούς.

Ταυτόχρονα, βέβαια, με την κουβέντα που γίνεται για τα ζητήματα των προσλήψεων, θεωρούμε ότι ενισχύετε την ψευδεπίγραφη αντιπαράθεσή σας, μιας και είμαστε σε προεκλογική περίοδο, με τη Ν.Δ. και με άλλα κόμματα της αντιπολίτευσης και λέμε «ψευδεπίγραφη», γιατί δεν έχετε αλλάξει τίποτα στον ρόλο και την κατεύθυνση της λειτουργίας του δημόσιου τομέα, στις ιδιωτικοποιήσεις, στην εκχώρηση αρμοδιοτήτων με διάφορα μέσα, στην ενίσχυση της ανταποδοτικότητας και τη λειτουργία των δημόσιων φορέων, με τη σχέση κόστους - οφέλους, με ιδιωτικοοικονομικά κριτήρια, εν ολίγης.

Λέμε «ψευδεπίγραφη αντιπαράθεση», όχι μόνο γιατί και στο ζήτημα των προσλήψεων βαδίζετε με το «ὧ γέγονε, γέγονε», αλλά και γιατί δεν απαντάτε θετικά στα αιτήματα των συνδικαλιστικών φορέων για άμεση κάλυψη των τεράστιων κενών, για μονιμοποίηση των συμβασιούχων χωρίς όρους και προϋποθέσεις.

Είναι ψευδεπίγραφη γιατί συνεχίζετε να συνδέετε τις προσλήψεις με τα δημοσιονομικά δεδομένα, δηλαδή, με ό,τι περισσεύει από τις επιδοτήσεις στους επιχειρηματίες ή από τις νατοϊκές δαπάνες κ.λπ..

Ισχυρίζεστε ότι γυρίζετε πλέον σελίδα με την αναλογία 1 προς 1 στις προσλήψεις αποχωρήσεων των δημοσίων υπαλλήλων, ενώ ξέρουμε όλοι ότι αυτό είναι εικονικό, όπως ήταν και τις προηγούμενες αναλογίες 1 προς 10, 1 προς 5 και τα σχετικά. Χαρακτηριστικό αυτού αποτελούν οι προσλήψεις - αποχωρήσεις των εκπαιδευτικών που ήλθαν στη δημοσιότητα το τελευταίο διάστημα, που από το 2009 αποχώρησαν 35.000 και ένας μόνιμος διορισμός πέρα από τις δικαστικές αποφάσεις στους εκπαιδευτικούς δεν έγινε.

Στον χώρο των περιφερειών, με μείωση των υπαλλήλων κατά 40% το 2009, δεν μπορεί λέμε να συνεχίζεται η ίδια κατάσταση. Έχουμε υπηρεσίες, υγειονομική υπηρεσία Λακωνίας, έχει όλους-όλους 4 υπαλλήλους, Ευρυτανίας, 3 υπαλλήλους, μαζί με τις θέσεις ευθύνης μαζί με όλα. Έχουμε κτηνιατρικές υπηρεσίες που δεν υπάρχει και ένας κτηνίατρος, οι μηχανικοί είναι ελάχιστοι, οι οικονομικές υπηρεσίες δεινοπαθούν με τη μεταφορά των αρμοδιοτήτων από τους φορείς της Γενικής Κυβέρνησης ή τους συναδέλφους χειριστές που τους καλούμε στα χιόνια τώρα ή στις πλημμύρες να πηγαίνουν να καθαρίζουν, να παρεμβαίνουν, να δουλεύουν ολόκληρα 24ωρα, χωρίς αποζημιώσεις.

Επομένως, όταν φέρνετε στη Βουλή ένα νομοσχέδιο για τις προσλήψεις, για εμάς η απάντηση είναι μια, ότι δεν κάνουμε πίσω από τα αιτήματά μας: εδώ και τώρα κάλυψη των κενών σε παιδεία, υγεία, ΟΤΑ, κοινωνικές υπηρεσίες, ασφαλιστικά ταμεία, με μόνιμο προσωπικό και μονιμοποίηση όλων των συμβασιούχων.

Είναι ξεκάθαρο ότι αυτό το νομοσχέδιο βαδίζει στον ίδιο δρόμο, τον ίδιο δρόμο που ακούσαμε για την εθνική στρατηγική από τις προηγούμενες κυβερνήσεις και είναι χαρακτηριστικό ότι, και ως Κυβέρνηση, αφήσατε άθικτο το επιχειρησιακό πρόγραμμα μεταρρύθμισης του δημόσιου τομέα 2014 - 2020 και ως προς τους στόχους, τους άξονες και τις προτεραιότητες που έθετε.

Ακόμα και αυτή την «ηλεκτρονική διακυβέρνηση», για την οποία γίνεται πολύ λόγος, κάθε Υπουργείο την αντιμετωπίζει αποσπασματικά, με αποτέλεσμα, να έχουμε συστήματα που δεν είναι διαλειτουργικά, επιβαρύνουμε με χαμένες εργατοώρες υπηρεσίες και γραφειοκρατικοποιούμε τη δουλειά του επιστημονικού δυναμικού που υπηρετεί στις περιφέρειες, αλλά και γενικότερα.

Δεν θα σχολιάσουμε την προσπάθεια που κάνατε περιορισμού των δικαιωμάτων και ισοτιμίας των αιρετών μελών των υπηρεσιακών συμβουλίων με την προσθήκη που είχατε βάλει στο 162 του υπαλληλικού κώδικα μιας και την αποσύρατε, αλλά θέλουμε να σημειώσουμε ότι μια σειρά ζητημάτων απλών ζητημάτων, που έχουμε καταθέσει κατά καιρούς για τη λειτουργία των υπηρεσιακών συμβουλίων, θα μπορούσατε να τα υιοθετήσετε.

Βέβαια, πρέπει να τονίσουμε ότι και η Κυβέρνησή σας ήταν αυτή που αφαίρεσε αρμοδιότητες από τα υπηρεσιακά συμβούλια, αλλά θεωρούμε ότι θα μπορούσε να μπει χρόνος μέσα στον οποίο θα πρέπει να εισαχθεί ένα θέμα στα υπηρεσιακά συμβούλια, να καταχωρούνται στα πρακτικά οι απόψεις όλων των μελών, να υπάρχει λευκή ψήφος και άλλα.

Βεβαίως, δεν θα σταθούμε, επίσης, στο γεγονός ότι συνεχίζετε την αντιδραστική αξιολόγηση και την τιμωρητική τροπολογία της Γεροβασίλη, να την συνεχίσετε και να την έχετε εδώ παρά την τεράστια αποχή των δημοσίων υπαλλήλων.

Ερχόμαστε στις τροποποιήσεις που κάνετε για τα ειδικά υπηρεσιακά συμβούλια για τους Γενικούς Διευθυντές που θεωρούμε ότι είναι αμελητέες, γιατί αφήνουν απέξω σοβαρά ζητήματα, τα οποία, τουλάχιστον εμείς, στο χώρο το δικό μας, τα καταγγείλαμε ότι οδηγούν φωτογραφικές διαδικασίες πρόσληψης ημετέρων. Και ρωτάμε τώρα.

Από πότε η συνέντευξη έχει στοιχεία αντικειμενικής κρίσης ή γιατί μοριοδοτείτε τις αναθέσεις των θέσεων ευθύνης; Είναι αυθαίρετες αναθέσεις των θέσεων ευθύνης, αλλά πέστε μας, επίσης, γιατί δεν αναρτάται ο πίνακας κατάταξης για κάθε Γενική Διεύθυνση μετά την περιβόητη συνέντευξη, ώστε να ξέρει ο καθένας τη σειρά του και γιατί δεν προβλέπεται ανάρτηση στη διαύγεια των τοποθετήσεων των προϊσταμένων. Τόση διαφάνεια, λοιπόν, αντέχει το όλο σύστημα; Ή γιατί αποκλείσατε τους ΤΕΙ, που δεν ήταν ΑΕΙ; Ή, τέλος πάντων, τους γιατρούς δημόσιας υγείας που τους αποκλείσατε από τις διευθύνσεις δημόσιας υγείας των περιφερειών λ.χ..

Περιμένουμε, επίσης, να μας πείτε, γιατί δεν έχετε συμπεριλάβει στο νομοσχέδιο ρυθμίσεις που αποτελούν αιτήματα, μερίδας εργαζομένων, όπως για την επιστροφή των αποδοχών και των αντίστοιχων ασφαλιστικών εισφορών των αποδοχών των συναδέλφων που βγήκαν στη διαθεσιμότητα, για την ισότιμη μισθολογική βαθμολογική αντιμετώπιση όλων των εισερχομένων υπαλλήλων, ενώ έχετε μόνο μια φωτογραφική διάταξη που περάσατε για το ΑΣΕΠ του 2007 του 1997, και όλα τα υπόλοιπα ΑΣΕΠ τα έχετε αφήσει απέξω.

Για την άρση των δυσμενών επιπτώσεων με την έννοια διαθεσιμότητα για όλες τις ειδικότητες, για την πλήρη μισθολογική και βαθμολογική αναγνώριση προϋπηρεσίας των δημοσίων υπαλλήλων χωρίς προσκόμματα, δηλαδή, δεν μπορεί να κλείνει μια επιχείρηση και να λέτε, ξέρετε, επειδή δεν μπορεί να πάρει τη βεβαίωση του εργοδότη, δεν σου αναγνωρίζω βαθμολογικά, ή ενώ κάνει την ίδια δουλειά, δεν αναγνωρίζει τη συνάφεια, όταν είναι σε άλλη κατηγορία. Ή την εργασία έργου με σύμβαση έργου, όταν ξέρουμε, ότι στο δημόσιο αυτές δεν ήταν επί της ουσίας συμβάσεις έργου.

Ζητάμε να δοθεί το δικαίωμα στον τρίτεκνο γονέα να επιλέγει τη χρήση της τρίμηνης άδειας αν θα την πάρει με μειωμένο ωράριο ή χωριστά ή να αυξηθεί η άδεια σχολικής παρακολούθησης για τους πολύτεκνους γονείς. Να χορηγείται άδεια ασθενείας των τέκνων με μια υπεύθυνη δήλωση. Ξέρουμε όλοι, ως γονείς, ότι τα πρώτα εικοσιτετράωρα δεν πας το παιδί στον γιατρό για να πάρεις χαρτί από τον γιατρό. Να χορηγείται στις συναδέλφισσες που εισάγονται με διαδικασία εξωσωματικής γονιμοποίησης ειδική άδεια 20 ημερών με την προσκόμιση των σχετικών ιατρικών βεβαιώσεων.

Θεωρούμε πως όλα αυτά τα μικρά, επί της ουσίας ζητήματα, καθώς και άλλα που θα μπορούσα να αναφέρω, δεν τα ξεχάσετε ούτε τα αφήσατε έξω από το νομοσχέδιο κατά λάθος. Αυτό αποδεικνύει τη στρατηγική που ακολουθείτε και το τι ιεραρχείτε ως σημαντικό. Γι' αυτό, θεωρούμε ότι το νομοσχέδιο βρίσκεται μακριά από τις ανάγκες της δικές μας και του λαού γενικότερα.

**ΜΑΡΙΑ ΘΕΛΕΡΙΤΗ (Αντιπρόεδρος της Βουλής):** Τον λόγο έχει ο κ. Ιωαννίδης.

**ΓΑΒΡΙΗΛ ΙΩΑΝΝΙΔΗΣ (Πρόεδρος του Δ.Σ. της Ομοσπονδίας Συλλόγων Εργαζομένων Αποκεντρωμένων Διοικήσεων Ελλάδας (ΟΣΕΑΔΕ)):** Εκ μέρους του Δ.Σ. της Ομοσπονδίας Συλλόγων Εργαζομένων Αποκεντρωμένων Διοικήσεων Ελλάδας, θα θέλαμε να σας ευχαριστήσουμε για την πρόσκληση και να σας υποβάλλουμε το υπόμνημά μας για το συζητούμενο νομοσχέδιο.

Η ΟΣΕΑΔΕ είναι η Ομοσπονδία που εκφράζει θεσμικά τους εργαζόμενους στις Αποκεντρωμένες Διοικήσεις και θα θέλαμε να επισημάνουμε τα παρακάτω σε σχέση με το νομοσχέδιο που συζητείται.

Για μας, τους εργαζόμενους στις Αποκεντρωμένες Διοικήσεις, η συγκεκριμένη μεταρρύθμιση είναι μια αποσπασματική, τεχνοκρατική διαδικασία αναδιάταξης αρμοδιοτήτων του Υπουργείου Διοικητικής Ανασυγκρότησης, όπως και του ΑΣΕΠ και εντάσσεται και αυτή δυστυχώς στο πλαίσιο μιας μετεξέλιξης του μικρού επιτελικού κράτους που επιδιώκει σε αυτή τη φάση η κυβέρνηση. Μια μεταρρύθμιση που οδηγεί στον απόλυτο έλεγχο και στη συσχέτιση του προγραμματισμού των μόνιμων θέσεων εργασίας στο δημόσιο με βάση όμως τους εκάστοτε δημοσιονομικούς περιορισμούς που μας έχουν επιβληθεί και είναι πάρα πολλοί.

Ήδη, πρέπει να πούμε τα οξύμωρα που συμβαίνουν στο δικό μας χώρο, στο χώρο των Αποκεντρωμένων Διοικήσεων. Δεν έχουμε οργανογράμματα και από την άλλη συζητάμε σε αυτό το νομοσχέδιο για περιγράμματα, συζητάμε για κρίσεις προϊσταμένων χωρίς να υπάρχουν οργανισμοί. Εδώ και δέκα χρόνια, δεν έχουν αλλάξει οι οργανισμοί στις Αποκεντρωμένες Διοικήσεις. Δεν κλήθηκαν και δεν ρωτήθηκαν ποτέ οι εργαζόμενοι όλα αυτά τα χρόνια για τις απόψεις τους. Δεν γνωρίζουμε ούτε μέχρι τώρα που είναι προ των πυλών υποτίθεται ως εφτασφράγιστο μυστικό πού βρίσκονται τα 7 Π.Δ..

Οι Αποκεντρωμένες Διοικήσεις θυσιάστηκαν πρώτες στον βωμό αυτής της αναδιοργάνωσης του κράτους με τον Κλεισθένη 1. Το 10% περίπου των υπαλλήλων, από 1/1/2019, βρίσκονται σε ανασφάλεια. Βρίσκονται σε υποχρεωτική μετάταξη, καθώς δεν έγινε δεκτό το αίτημά μας που είχαμε καταθέσει εδώ στη Βουλή για εθελοντική μετάταξη και δεν ξέρουμε ακόμη και υπάρχει αγωνία εάν θα πληρωθούν τους επόμενους μήνες και πώς. Δεν υπάρχει ούτε καν διευκρινιστική που έπρεπε να έχει βγει από 1/1/2019 και έχουν περάσει 21 μέρες.

Γίνεται μια ακαδημαϊκή συζήτηση όταν η κυβέρνηση, στον δικό μας χώρο τουλάχιστον, δεν θέλει ή δεν μπορεί να ελέγξει τους ίδιους τους συντονιστές που έχει επιλέξει ο ΑΣΕΠ για τον οποίο συζητούμε. Συντονιστές που έφτασαν ακόμη και να περικόψουν τις συνδικαλιστικές εισφορές -όπως ο συντονιστής Θεσσαλίας – Στερεάς - από τους εργαζόμενους από το πρωτοβάθμιο σωματείο. Απαντήθηκε εδώ σε ερώτηση που έκανε η κοινοβουλευτική ομάδα του Κ.Κ.Ε., όπως και η κοινοβουλευτική ομάδα του ΣΥΡΙΖΑ, από τον Υπουργό από τις 29 Οκτωβρίου και δεν έχει ληφθεί καμία μέριμνα επ’ αυτού.

Έχουμε μια συζήτηση ακαδημαϊκή για προσλήψεις μόνιμου προσωπικού που, αυτή τη στιγμή, έχουμε φτάσει να έχουμε συμβασιούχους στις Αποκεντρωμένες Διοικήσεις όσοι είναι οι υπάλληλοι. Έχουμε 5.066 συμβασιούχους δασεργάτες που καλά έκαναν και ήρθαν στις υπηρεσίες μας να τις ενισχύσουν, όμως, είναι ωφελούμενοι και αυτό το λένε ανερυθρίαστα και τα κυβερνητικά στελέχη, είναι υπάλληλοι με 400€ και 500€ και είναι σε λάθος ασφαλιστική κατηγορία. Είναι δασεργάτες και τους κολλάνε ως ανειδίκευτους εργάτες κ.λπ.. Έχουμε κάνει ερώτηση και παρέμβαση στη Βουλή και δεν έχει επιλυθεί το ζήτημα και παρότι δεσμεύτηκαν ότι θα λυθεί το ζήτημα δεν έχει λυθεί μέχρι σήμερα.

Το συγκεκριμένο νομοσχέδιο, κατά τη γνώμη μας, παραμένει προσηλωμένο στην κοινή θέση όλων των μνημονιακών κυβερνήσεων, όπως και της σημερινής μεταμνημονιακής - παρά τις περί του αντιθέτου δηλώσεις- για την ουσιαστική αποδυνάμωση των δημοσίων υπηρεσιών σε προσωπικό, μέσα και πόρους, προκειμένου να ανοίξει ο δρόμος και πολλές αρμοδιότητες να εκχωρηθούν εν τέλει στους ιδιώτες. Άλλωστε, η θέση για τη συρρίκνωση του δημόσιου τομέα έχει ψηφιστεί από όλα τα μνημονιακά κόμματα στο τρίτο μνημόνιο και μέχρι σήμερα δεν έχει αναιρεθεί αυτό.

Από την άλλη, είναι φανερή η προσπάθεια να παραμείνουν και να ενισχυθούν όλοι εκείνοι οι μηχανισμοί και το νομοθετικό πλαίσιο που θα καθιστούν εμάς τους εργαζόμενους απόλυτα στοχοπροσηλωμένους και χειραγωγημένους στην αποτελεσματικότερη εφαρμογή των εκάστοτε κυβερνητικών επιλογών, έχοντας σε ισχύ ένα αυταρχικό δίκαιο, μια μοριοδότηση ελέγχου, μέσω της υποκειμενικής αξιολόγησης και μιας συνέντευξης υπερπριμοδότησης, για τον έλεγχο της υπηρεσιακής μας εξέλιξης.

Αναφορικά με το ζήτημα της αξιολόγησης στο δημόσιο, θεωρούμε ότι η νέα Υπουργός θα μπορούσε εδώ να κάνει το μεγάλο βήμα και να καταργήσει σήμερα την απεργοσπαστική διάταξη της προκατόχου της. Να κάνει το μεγάλο βήμα και να επανεξετάσει, με αφορμή αυτό το νομοσχέδιο, όλο το πλαίσιο της προσχηματικής αξιολόγησης.

Δεν το έκανε όμως και φαίνεται ότι ακολουθεί την πεπατημένη, αγνοώντας με τη σειρά της τις χιλιάδες εργαζομένους που απέρριψαν στην πράξη με τους αγώνες τους τα προηγούμενα χρόνια και κατήργησαν στην ουσία την αξιολόγηση.

Εμείς ζητάμε και πάλι την απόσυρση τώρα όλων των διατάξεων της προσχηματικής αξιολόγησης και μια συζήτηση από μηδενική βάση.

Αναφορικά με το ζήτημα της κινητικότητας, θεωρούμε ότι δεν έχει δώσει επαρκείς λύσεις στη δημόσια διοίκηση, γιατί δεν έχουν δημοσιευθεί οργανογράμματα σε όλες τις υπηρεσίες, δεν έχει γίνει οριζόντια και κάθετα το σύστημα κρίσεων προϊσταμένων σε όλες υπηρεσίες και δεν έχει γίνει υποχρεωτική η κατανομή ανά κλάδο, ειδικότητα και κατηγορία.

Συζητάμε, δηλαδή, για κινητικότητα όταν, στους οργανισμούς των αποκεντρωμένων διοικήσεων, δεν θα υπάρχουν ορισμένοι υπάλληλοι ανά κλάδο, ειδικότητα και κατηγορία, σε τμήματα και διευθύνσεις. Ο κάθε γενικός διευθυντής, ο συντονιστής σε εμάς, δηλαδή, θα μπορεί να τοποθετεί τους υπαλλήλους όπου θέλει, ανεξάρτητα από κλάδο και ειδικότητα.

Από την άλλη, θέλουμε να φτιάξουμε ένα πλαίσιο για να έχουμε μια ορθολογική κινητικότητα. Αν δεν ξεκινήσουμε από τη συνολική, λοιπόν, αλλαγή όλου του πλαισίου και των οργανισμών και των αρμοδιοτήτων και όλης αυτής της διαδικασίας, νομίζω ότι το μοντέλο θα αποτύχει πριν καν ξεκινήσει.

Υπάρχουν πολύ μεγάλες ελλείψεις μόνιμου προσωπικού στις αποκεντρωμένες διοικήσεις και θεωρώ ότι πλέον έχουμε ξεπεράσει τα όριά μας. Υπάρχουν διευθύνσεις, όπως είναι οι διευθύνσεις αλλοδαπών και μετανάστευσης, που είναι επιφορτισμένες, ειδικά στα μεγάλα αστικά κέντρα, με αλλοδαπούς πολίτες που εισρέουν κατά χιλιάδες.

Νομίζω ότι οι προσλήψεις σε αυτόν τον τομέα θα πρέπει να γίνουν κατά παρέκκλιση και άμεσα, έτσι ώστε να αντιμετωπιστεί αυτό το ζήτημα, γιατί νομίζω και το δηλώνω εδώ, ότι το επόμενο διάστημα θα μπει λουκέτο στις υπηρεσίες μετανάστευσης.

**ΜΑΡΙΑ ΘΕΛΕΡΙΤΗ (Αντιπρόεδρος της Επιτροπής):** Τον λόγο έχει η κυρία Αγγελή. .

**ΔΗΜΗΤΡΑ ΑΓΓΕΛΗ (Αναπληρώτρια Ταμίας της Ανώτατης Συνομοσπονδίας Πολυτέκνων Ελλάδας (ΑΣΠΕ)):** Ευχαριστώ, κυρία Πρόεδρε και ευχαριστούμε πάρα πολύ για την πρόσκληση στην Επιτροπή.

Κυρία Υπουργέ, κυρίες και κύριοι Βουλευτές, εμείς, η ΑΣΠΕ, σχετικά με το σχέδιο νόμου που συζητάμε σήμερα, σχετικά με την ενδυνάμωση του ΑΣΕΠ, την ενίσχυση και αναβάθμιση της δημόσιας διοίκησης και άλλες διατάξεις, θέλουμε να θέσουμε υπόψη σας τρία σημαντικά σημεία.

Πρώτον, περί της αρμοδιότητας του ΑΣΕΠ για τον έλεγχο τήρησης κειμένων διατάξεων νόμου σχετικά με τις προσλήψεις. Στην αιτιολογική έκθεση, ορθώς επισημαίνεται ότι ανάμεσα στα σημαντικότερα προβλήματα που αντιμετώπισε η Ελλάδα στη διάρκεια της οικονομικής κρίσης συγκαταλέγεται η μείωση του ανθρώπινου δυναμικού, η γήρανση αυτού, αλλά και η αδυναμία εισροής νέου προσωπικού στη δημόσια διοίκηση.

Ακριβώς γι' αυτό τον λόγο και προκειμένου να υπάρχουν δημογραφικά κίνητρα, τα οποία δεν επιφέρουν κανένα δημοσιονομικό κόστος, σε συμμόρφωση προς την επιταγή του άρθρου 21 του Συντάγματος, περί διοικητικής μέριμνας του κράτους προς την πολύτεκνη οικογένεια, ισχύει η διάταξη του άρθρου 25 παράγραφος 2 του ν.4440/2016, που ορίζει ότι ποσοστό 15% των προκηρυσσομένων θέσεων τακτικού προσωπικού και προσωπικού με σύμβαση εργασίας Ιδιωτικού Δικαίου Αορίστου Χρόνου, των κατηγοριών ΠΕ, ΤΕ και ΔΕ, κατά περιφερειακή ενότητα, φορέα, κλάδο ή ειδικότητα, καλύπτονται την κατηγορία πολυτέκνων και τα τέκνα αυτών.

Ατυχώς, τα Υπουργεία που νομοθετούν σε θέματα προσλήψεων, ερήμην του ΑΣΕΠ, αγνοούν και καταστρατηγούν την ανωτέρω διάταξη, με πιο πρόσφατα παραδείγματα δύο τροπολογίες στο σχέδιο νόμου «Συνέργειες Εθνικού Καποδιστριακού Πανεπιστημίου Αθηνών, Γεωπονικού Πανεπιστημίου Αθηνών, Πανεπιστήμιου Θεσσαλίας, με τα Τ.Ε.Ι. Θεσσαλίας και Στερεάς Ελλάδας, Παλλημνιακό Ταμείο και άλλες διατάξεις».

Εκεί, λοιπόν, είδαμε τις δύο τροπολογίες, αυτήν του Υπουργείου Παιδείας για τις προσλήψεις εκπαιδευτικών και αυτήν του Υπουργείου Υγείας για τις προσλήψεις νοσηλευτικού και λοιπού προσωπικού. Εκεί αγνοήθηκε πλήρως αυτή η διάταξη για τις ειδικές προσλήψεις.

Για τον λόγο αυτό, είναι απόλυτη ανάγκη να μπει τάξη στις προσλήψεις στο Δημόσιο και το ΑΣΕΠ να αναδειχθεί σε θεματοφύλακα της διαδικασίας των προσλήψεων, ώστε να μην αυθαιρετούν τα υπουργεία και να σέβονται τους ισχύοντες νόμους. Επομένως, θα πρέπει να προβλεφθεί με σαφή τρόπο η απαγόρευση νομοθέτησης της οποιασδήποτε διαδικασίας, αν πρώτα δεν έχει λάβει τη σύμφωνη γνώμη του ΑΣΕΠ, όχι μόνο προς το ουσιαστικό μέρος, αλλά και ως προς τη διαδικασία προκήρυξης, την κατανομή των θέσεων και την τήρηση των διατάξεων που αφορούν ειδικές κατηγορίες, όπως οι πολύτεκνες οικογένειες.

Επίσης, θα πρέπει να μεριμνά για την τήρηση των διατάξεων που αφορούν στην προσκόμιση των αποδεικτικών στοιχείων για την υπαγωγή σε ειδική κατηγορία, όπως για παράδειγμα, η προσκόμιση πιστοποιητικού της ΑΣΠΕ σε περίπτωση πολυτεκνικής ιδιότητας, όπως οριοθετείται από την παράγραφο 2, εδάφιο 1, του άρθρου 6, του ν.3454/2006 και της παραγράφου 9 του άρθρου 67 του ν.4316/2014, καθώς και πάλι έχει παρατηρηθεί όχι λίγες φορές, με πρόσφατη περίπτωση το 2015 των Υπουργείων Παιδείας και Εργασίας, ότι σε προκήρυξη στο δημόσιο τομέα από απόλυτη άγνοια παραλήφθηκε η τήρηση αυτής της διάταξης. Επομένως, η ΑΣΠΕ θα πρέπει να έχει την αρμοδιότητα να ελέγχει την τήρηση των σχετικών νόμων, όπως οι προαναφερθείσες διατάξεις και να προβαίνει στην ορθή συμπλήρωση των προκηρύξεων πριν τη δημοσίευσή τους. Αυτό είναι το ένα σκέλος ως προς την ενδυνάμωση του ΑΣΕΠ.

Τώρα, θα θέλαμε να δούμε τις παρατηρήσεις σχετικά με τη βελτίωση του άρθρου 53, του ν.3528/2007, που βελτιώνεται. Στο άρθρο 53, λοιπόν, έχουμε τις διευκολύνσεις υπαλλήλων με οικογενειακές υποχρεώσεις. Υπάρχει ορθώς η πρόβλεψη στο δεύτερο εδάφιο της παραγράφου 1 ότι διάστημα τριών μηνών της άδειας αυτής χορηγείται με πλήρεις αποδοχές στην περίπτωση γέννησης τρίτου παιδιού και άνω. Βάσει, όμως, του άρθρου 20 του Συντάγματος, ο νομοθέτης δίνει ειδική μέριμνα στην οικογένεια που αποκτά το τέταρτο παιδί και κάθε επόμενο παιδί, εφόσον πρόκειται για παιδί πολύτεκνης οικογένειας. Θεωρούμε ότι η ανωτέρω διάταξη είναι ανεπαρκής ως δημογραφικό κίνητρο και ως μέτρο στήριξης οικογενειακής πολιτικής, στο βαθμό που δεν αποτελεί κίνητρο για την απόκτηση του τέταρτου παιδιού, με το οποίο μια οικογένεια χαρακτηρίζεται ως πολύτεκνη.

Λαμβανομένης υπόψη της διαπιστώσεως στην αιτιολογική έκθεση της δραστικής μείωσης του ανθρώπινου δυναμικού και της γήρανσης του πληθυσμού, η ανωτέρω διάταξη θα πρέπει να τροποποιηθεί ως ακολούθως. Νέα διατύπωση του δεύτερου εδαφίου της παραγράφου 1 είναι «διάστημα τριών μηνών της άδειας αυτής χορηγείται με πλήρεις αποδοχές στην περίπτωση γέννησης τρίτου παιδιού, ενώ για πολύτεκνους γονείς ο αριθμός των μηνών θα είναι ίσος με το πλήθος των παιδιών τους μετά από κάθε γέννηση». Με αυτό τον τρόπο τηρείται το Σύνταγμα, η αρχή της αναλογικότητας στη νομοθέτηση μέτρων δημογραφικής και οικογενειακής πολιτικής και δεν προκαλείται επιβάρυνση στις δαπάνες του Δημοσίου.

Επίσης, στην παράγραφο 2 του ίδιου άρθρου υπάρχει η πρόβλεψη ότι, στην περίπτωση γέννησης τέταρτου τέκνου – εκεί θα παρακαλούσαμε να προστεθεί «και άνω» και να γίνει «τέταρτου τέκνου και άνω» – το μειωμένο ωράριο εργασίας παρατείνεται κατά 2 ακόμη έτη. Εκεί, κυρία Υπουργέ, θα θέλαμε τη διευκρίνισή σας. Είναι 2 έτη μετά το πέρας του τέταρτου έτους που έχει το μειωμένο ωράριο των 2 ωρών και της μιας ώρας μέχρι το 6ο έτος της ηλικίας ή τους 9 μήνες και 2 έτη παραπάνω αποχώρησης; Αυτό θα θέλαμε να μας το διευκρινίσετε, για να μην τρέχουμε σε ερμηνευτικές μετά.

Στην παράγραφο 8, όμως και πάλι δεν τηρείται η αρχή της αναλογικότητας. Για την περίπτωση της άδειας λόγω ασθενείας τέκνων, προβλέπεται ότι για τους υπαλλήλους που είναι τρίτεκνοι ή πολύτεκνοι, η ως άνω άδεια ανέρχεται σε 5 εργάσιμες ημέρες κατά ημερολογιακό έτος. Η διάταξη θα πρέπει να τροποποιηθεί και να διατυπωθεί ως εξής. Για τους υπαλλήλους που είναι τρίτεκνοι η ως άνω άδεια ανέρχεται σε 5 εργάσιμες ημέρες για κάθε ημερολογιακό έτος, ενώ για τους πολύτεκνους γονείς προστίθενται στις 5 εργάσιμες 2 επιπλέον ημέρες για κάθε παιδί πλέον του τρίτου.

Το τρίτο θέμα είναι η πρόβλεψη για εκπρόσωπο της Ανώτατης Συνομοσπονδίας Πολυτέκνων ως συμβούλου του ΑΣΕΠ. Στο ν.2190/1994 για τη σύσταση ανεξάρτητης αρχής για την επιλογή προσωπικού και τη ρύθμιση θεμάτων διοίκησης και ειδικότερα στο άρθρο 4 για τη συγκρότηση, προβλέπονται τα προσόντα και τα κριτήρια που πρέπει να πληρούν οι υποψήφιοι ως προς διορισμό σύμβουλοι.

Επειδή στις προσλήψεις πρέπει πάντα να λαμβάνονται υπόψη οι ειδικές κατηγορίες που προβλέπονται μεν από το Σύνταγμα, ειδικώς για τους Πολύτεκνους, στο άρθρο 25 παράγραφος 2 του ν.4440/2016, όπως προαναφέρθηκε, είναι αναγκαία η προσθήκη πρόβλεψης για εκπρόσωπο της ΑΣΠΕ στο άρθρο 4 του ν.2190/1994 ως εξής: σύμβουλοι διορίζονται πρόσωπα αναγνωρισμένου κύρους και επαγγελματικής επάρκειας, ίδια δε πρόσωπα τα οποία είναι ή έχουν διατελέσει ανώτεροι ή ανώτατοι κρατικοί λειτουργοί ή υπάλληλοι ή καθηγητές ή αναπληρωτές καθηγητές ΑΕΙ ή ανώτατα στελέχη δημοσίων οργανισμών και επιχειρήσεων ή νομικών προσώπων της παραγράφου 1 του άρθρου 14, καθώς για έναν εκπρόσωπο της ΑΣΠΕ.

Επειδή θεωρούμε εύλογα, δίκαια και εφικτά όλα τα ανωτέρω αιτήματα μας που είναι απόρροια προβλημάτων που αντιμετωπίζουμε καθημερινά στο πλαίσιο της υποστήριξης των πολύτεκνων οικογενειών, παρακαλούμε για την υιοθέτησή τους προς εξυπηρέτηση του δημοσίου συμφέροντος, πρωτεύοντος και παράλληλα, των πολύτεκνων οικογενειών της χώρας οι οποίες έχουν αφεθεί χωρίς, δυστυχώς, κανένα μέτρο στήριξης από το 2010 και μετά και, αυτή τη στιγμή, αποτελούν ένα 12% του ελληνικού πληθυσμού.

**ΜΑΡΙΑ ΘΕΛΕΡΙΤΗ (Αντιπρόεδρος της Επιτροπής):** Τον λόγο έχει η κυρία Μεσουρίδου.

**ΘΕΟΚΛΗΤΗ ΜΕΣΟΥΡΙΔΟΥ (Εκπρόσωπος της Πανελλήνιας Ομοσπονδίας Τριτέκνων (ΠΟΤ)):** Ευχαριστούμε για την πρόσκληση. Κύρια Πρόεδρε, κυρία Υπουργέ, κυρίες και κύριοι, οι τρίτεκνες οικογένειες, σαν ειδική κατηγορία, μόλις το 2006 αρχίσαμε υπάρχουμε στη νομοθεσία. Για τις προκηρύξεις του ΑΣΕΠ, ο μέχρι τώρα υφιστάμενος νόμος λειτουργούσε σαν κόφτης και απαγόρευε στα παιδιά των τρίτεκνων οικογενειών να συμμετέχουν σε κάθε είδους διαγωνισμό προσλήψεων από τη στιγμή που το πρώτο τους παιδί υπερέβαινε το 25ο έτος της ηλικίας του.

Με τον υφιστάμενο νόμο που συζητάμε σήμερα, από εδώ και στο εξής, θα μπορούν τα παιδιά των τρίτεκνων οικογενειών να περιλαμβάνονται μέχρι το τελευταίο να έχει την ηλικία των 30 ετών, ανεξαρτήτως της ηλικίας των δύο πρώτων. Αυτό είναι μια πολύ θετική κίνηση της κυρίας Υπουργού, είναι στη σωστή κατεύθυνση, είναι ένα σημαντικό βήμα που θα λύσει αρκετά προβλήματα. Χωρίς να είμαστε αντίθετοι σε αυτή την κίνηση της Υπουργού, οφείλουμε να τονίσουμε το εξής: οι τρίτεκνες οικογένειες δεν παύουν, ανεξαρτήτως της ηλικίας των παιδιών μας, να είμαστε τρίτεκνοι.

Το σωστό είναι η τριτεκνία να αναγνωριστεί εφόρου ζωής τουλάχιστον για τους γονείς. Είναι ένα θέμα που σας παροτρύνουμε ακόμη και τώρα, κυρία Υπουργέ, να αντιμετωπιστεί με περισσότερη σοβαρότητα το δημογραφικό, και να παρθεί μια γενναία απόφαση που θα λύσει το πρόβλημα μια και καλή και δεν θα δημιουργήσει και άλλα προβλήματα, έτσι ώστε να έρθουμε μετά από δύο ή τρία χρόνια και να σας ξαναζητάμε να ξανά αλλάξετε το νόμο. Η λύση είναι η τριτεκνία εφόρου ζωής.

**ΜΑΡΙΑ ΘΕΛΕΡΙΤΗ (Αντιπρόεδρος της Επιτροπής):** Τον λόγο έχει ο κύριος Μπαλλής.

**ΣΥΜΕΩΝ ΜΠΑΛΛΗΣ (Εισηγητής του ΣΥΡΙΖΑ):** Με τη σειρά που τα έχω σημειωμένα, θα ξεκινήσω με τον κύριο Πετρόπουλο της ΑΔΕΔΥ. Σχετικά με το θέμα των προσλήψεων είπε ότι είναι θετικό που επανέρχεται η λέξη «προσλήψεις» και «η διαδικασία προσλήψεων στο δημόσιο». Ήθελα να ακούσω διευκρινιστικά, επειδή έχει την εμπειρία του πώς λειτουργεί το δημόσιο, θεωρεί θετικό συν το γεγονός πως πάμε σε προσλήψεις ένα προς ένα-μια αποχώρηση μια πρόσληψη-ή το δημόσιο θα μπορούσε με τις υπόλοιπες ρυθμίσεις να λειτουργήσει ικανοποιητικά αν παραμέναμε στην ποσόστωση 5 προς ένα;

Στον Εκπρόσωπο της ΠΟΕ-ΟΤΑ, θα ήθελα να μου διευκρινίσει για την πειθαρχική δίωξη που σε 3 μήνες βγαίνει η ενδεικτική προθεσμία να γίνει συντομότερα. Δεν ξέρω στατιστικά πόσο διαρκεί η έκδοση μιας τέτοιας απόφασης σε ένα πειθαρχικό έλεγχο; Και αν το τρίμηνο που μπαίνει με το νομοσχέδιο, αλλάζει τελείως τα δεδομένα.

Στον Πρόεδρο του ΑΣΕΠ, για τον όγκο των δικαιολογητικών που θέλουνε να ελεγχθούμε ως δικαιολογητικό για την καθυστέρηση 3κ, είπε, ως παράδειγμα, τα δικαιολογητικά όχι από πρόθεση, αλλά από λανθασμένη πληροφόρηση, κυρίως για την πολυτεκνία και τους τρίτεκνους.

Αυτό σε σχέση με την τελευταία ομιλήτρια την κυρία Μεσουρίδου από την Ομοσπονδία Τριτέκνων. Οι ρυθμίσεις που βάζει τώρα το νομοσχέδιο δεν θα επιταχύνουν τη λειτουργία του ΑΣΕΠ στην έκδοση αποτελεσμάτων, ώστε να παύσει και η ομηρία και η αβεβαιότητα κυρίως και η αγωνία των χιλιάδων ενδιαφερομένων να καταλάβουν μία θέση;

Αυτά προς το παρόν, εάν μου έχει διαφύγει κάτι, θα ζητήσω την επιείκειά σας για να επανέλθω. Σας ευχαριστώ.

**ΜΑΡΙΑ ΘΕΛΕΡΙΤΗ (Αντιπρόεδρος της Επιτροπής):** Τον λόγο έχει ο κ. Γεωργαντάς.

**ΓΕΩΡΓΙΟΣ ΓΕΩΡΓΑΝΤΑΣ (Εισηγητής της Νέας Δημοκρατίας):** Μία ερώτηση που απευθύνεται αρχικά προς τον Πρόεδρο του ΑΣΕΠ και προς τον εκπρόσωπο του Σωματείου των Εργαζομένων. Πόσες είναι οι κενές οργανικές θέσεις αυτή τη στιγμή του ΑΣΕΠ; Αν υπάρχουν φυσικά και είναι σε οργανικές θέσεις. Τι αιτήματα, κύριε Πρόεδρε, για πρόσληψη μόνιμου προσωπικού έχουν γίνει το τελευταίο διάστημα, τα τελευταία χρόνια και πόσα εξ αυτών ικανοποιήθηκαν; Ποσοστιαία, ποια είναι η επιβάρυνση του ΑΣΕΠ τα τελευταία χρόνια με την πληθώρα των προκηρύξεων και ιδίως με τη μεγάλη προκήρυξη της 3Κ σε σχέση με το αντικείμενο το οποίο υπήρχε τα προηγούμενα χρόνια; Αν υπάρχει η δυνατότητα στο ΑΣΕΠ για την ηλεκτρονική αποστολή και επεξεργασία των δικαιολογητικών ως ένας τρόπος που μπορεί να βελτιώσει πολύ τους χρόνους και την αποτελεσματικότητα στις προκηρύξεις, έτσι όπως αναφέρθηκε και από κάποιους προηγουμένως; Επίσης, εάν ζητήθηκε ποτέ από εσάς να γίνει μια συγχώνευση προκηρύξεων, δηλαδή, προκηρύξεις με ομοειδές αντικείμενο να μπορέσουν να βγουν μαζί και ποια ήταν η αντιμετώπιση στα αιτήματά σας αυτά;

Στον εκπρόσωπο της Ένωσης Δημοσιολόγων, δεν άκουσα κάποια παρατήρηση και θα με ενδιέφερε να την ακούσω, για τη σύσταση της Ειδικής Γραμματείας στο άρθρο 16, καθώς είναι η 91η Γραμματεία η οποία θα λειτουργήσει αυτή τη στιγμή στο κυβερνητικό σχήμα και με δεδομένο ότι πρέπει όλοι να μιλάμε για προσπάθεια μη επικάλυψης αρμοδιοτήτων, αλλά και απλοποίηση των διαδικασιών, θα ήθελα πραγματικά ένα σχόλιο πάνω σε αυτό. Βεβαίως, μου έκανε εντύπωση, μπορεί να το παρανόησα, αν ναι, θα μου δώσετε τις διευκρινίσεις εσείς, ότι στους επιτυχημένους θεσμούς στους οποίους αναφερθήκατε, αναφερθήκατε και στο μητρώο επιτελικών στελεχών του δημοσίου, αν αναφέρεστε σε αυτές του άρθρου 8, θα έχει ενδιαφέρον να ακούσω για ποια διαδικασία και για ποιες επιλογές μιλάτε, γιατί, από όσο γνωρίζω τουλάχιστον εγώ, καμία επιλογή δεν έγινε με βάση την προβλεπόμενη διαδικασία του άρθρου 8 εδώ και 3 χρόνια.

Τέλος, στην Ένωση Αποφοίτων, αλλά και στη Συνήγορο των Αποφοίτων, είδα με ενδιαφέρον την παρατήρησή σας περί της ανάγκης δημιουργίας ενός ενιαίου κλαδολογίου, ουσιαστικά αν το κατάλαβα καλά, για τους εμπειρογνώμονες του δημοσίου. Θα έχει ενδιαφέρον αυτό να το ξέρουμε, αλλά και ταυτόχρονα να έχω μια εικόνα, αν μπορείτε να μου τη δώσετε, ξέρω ότι ένας από τους περιορισμούς τους οποίους είχαμε αναλάβει σε σχέση με τα προαπαιτούμενα, ήταν η απλοποίηση και η ελαχιστοποίηση μάλλον, να πω εγώ, των κλάδων του δημοσίου, οι οποίοι ήταν 1.300 και κάτι νομίζω. Έχει γίνει κάποια δουλειά πάνω σε αυτό σχετικά με τους κλάδους του δημοσίου, με το κλαδολόγιο; Το αυξάνουμε, το μειώνουμε, έχει γίνει κάποια εργασία σε αυτό;

**ΜΑΡΙΑ ΘΕΛΕΡΙΤΗ (Αντιπρόεδρος της Επιτροπής):** Τον λόγο έχει ο κ. Σαχινίδης.

**ΙΩΑΝΝΗΣ ΣΑΧΙΝΙΔΗΣ (Ειδικός Αγορητής του Λαϊκού Συνδέσμου - Χρυσή Αυγή):** Κυρία Πρόεδρε, η πρώτη ερώτηση απευθύνεται προς τις εκπροσώπους των τριτέκνων και πολυτέκνων. Θεωρείτε ότι με τις επερχόμενες αλλαγές στον ΑΣΕΠ οι τρίτεκνοι και οι πολύτεκνοι ευνοούνται ή απλά μπαίνουν σε ένα καθεστώς ευθυγράμμισης με τις υπόλοιπες κατηγορίες των υποψηφίων;

Η δεύτερη ερώτηση απευθύνεται πάλι στις εκπροσώπους των τριτέκνων και πολυτέκνων, αλλά και προς τον εκπρόσωπο του ΑΣΕΠ. Πιστεύετε, ότι εξασφαλίζεται από το προτεινόμενο νομοσχέδιο η τήρηση των αξιολογικών κριτηρίων για την εισαγωγή σε φορείς της Δημόσιας Διοίκησης για τους τρίτεκνους και τους πολύτεκνους; Και αν γνωρίζετε, σε ποιο ύψος διαμορφώνεται το ποσοστό επί τοις εκατό της μοριοδότησης;

Η τρίτη ερώτηση απευθύνεται προς τον εκπρόσωπο του ΑΣΕΠ. Από τη μέχρι τώρα λειτουργία του ΑΣΕΠ, μπορείτε να διαβεβαιώσετε ότι ο τρόπος διεξαγωγής προσλήψεων είναι πλήρως διαφανής; Ποια είναι τα στοιχεία που μπορείτε να μας προσκομίσετε σχετικώς;

Πιστεύετε ότι η λειτουργία των Επιτροπών, που προβλέπεται στο δεύτερο μέρος του νομοσχεδίου, είναι η δέουσα ούτως ώστε να μην παρατηρηθούν φαινόμενα διαβλητότητας;

Και οι επόμενες δύο ερωτήσεις απευθύνονται αποκλειστικά στον εκπρόσωπο του ΑΣΕΠ. Θα ήθελα να μας πείτε εάν θεωρείτε ότι με το παρόν σχέδιο νόμου θα αντιμετωπιστούν οι όποιες διαχρονικές παθογένειες στο ΑΣΕΠ, όπως η γραφειοκρατία ή η επί μακρόν τελμάτωση πολλών προκηρύξεων και διαγωνισμών ή η αδυναμία αποτελεσματικής εκτέλεσης του εποπτικού ρόλου, διότι παραμένει δυνατή η καταστρατήγηση αυτού του σκοπού, μέσω παράλληλων διαδικασιών που τον παρακάμπτουν ή μέσω φωτογραφικών διατάξεων νέων νομοθετικών πρωτοβουλιών.

Θα ήθελα να κάνω μια ερώτηση την οποία δεν πιστεύω ότι θα την καταθέσει άλλο Κόμμα, ούτε στις επόμενες Επιτροπές να το συζητήσει, αλλά ούτε και στην Ολομέλεια, και απορώ γιατί το αποφεύγουν, η αναφορά στο άρθρο 13 και αφορά τον εκπρόσωπο του ΑΣΕΠ. Αλήθεια, οι εργάτες και οι ιδιωτικοί υπάλληλοι εργάζονται σε ένα περιβάλλον αβεβαιότητας σε σχέση με όλους τους υπολοίπους του ελληνικού δημοσίου. Πόσο ηθικό είναι η αύξηση απολαβών του Προέδρου και των Επιτελικών Στελεχών του ΑΣΕΠ σε μια περίοδο κρίσης; Θα ήθελα μια απάντηση.

**ΜΑΡΙΑ ΘΕΛΕΡΙΤΗ(Αντιπρόεδρος της Επιτροπής):** Τον λόγο έχει ο κ. Κατσώτης.

**ΧΡΗΣΤΟΣ ΚΑΤΣΩΤΗΣ (Ειδικός Αγορητής του ΚΚΕ):** Θέλω να κάνω μια ερώτηση προς τον Πρόεδρο του ΑΣΕΠ. Είπε ότι η μεγαλύτερη προκήρυξη είναι αυτή του Υπουργείου Εσωτερικών. Ήδη, έχουν υποβάλει εκατόν τριάντα χιλιάδες αίτηση για τις εννέα χιλιάδες θέσεις που ήταν οι συμβασιούχοι στους ΟΤΑ. Θα ήθελα να μας πει, με τα μέχρι τώρα στοιχεία που έχει, πόσοι από αυτούς τους συμβασιούχους αποκλείονται, γιατί, υποτίθεται, η δέσμευση του Υπουργείου Εσωτερικών προς αυτούς τους εργαζόμενους και στην Ομοσπονδία τους, η οποία έφυγε τώρα από την αίθουσα, ήταν ότι θα δώσει τόσα μόρια, έτσι ώστε να διασφαλίσει τη συνέχεια της δουλειάς τους. Αν μπορεί να μας απαντήσει, καλώς, αλλιώς θα περιμένουμε, αργότερα.

Επίσης, σύμφωνα με τα μέχρι τώρα ψηφιακά οργανογράμματα, υπάρχουν κάποιες μόνιμες θέσεις στους φορείς του δημόσιου. Τα Υπουργεία, αντίστοιχα, έχουν ζητήσει θέσεις εργασίας. Αν αυτές οι θέσεις αντιστοιχούν σε εκείνες των ψηφιακών οργανογραμμάτων.

**ΜΑΡΙΑ ΘΕΛΕΡΙΤΗ (Αντιπρόεδρος της Επιτροπής):** Κύριε Κατσώτη, μήπως εννοείτε την κινητικότητα ή γενικότερα;

**ΧΡΗΣΤΟΣ ΚΑΤΣΩΤΗΣ (Ειδικός Αγορητής του ΚΚΕ):** Τα αιτήματα αυτά που υποβάλλουν τα Υπουργεία αν αυτά αντιστοιχούν με τα κενά που υπάρχουν.

**ΜΑΡΙΑ ΘΕΛΕΡΙΤΗ (Αντιπρόεδρος της Επιτροπής):** Κύριε Κατσώτη, εννοείτε αν αυτά τα κενά αντιστοιχούν με τις κενές θέσεις των οργανογραμμάτων;

**ΧΡΗΣΤΟΣ ΚΑΤΣΩΤΗΣ (Ειδικός Αγορητής του ΚΚΕ):** Ναι.

**ΜΑΡΙΑ ΘΕΛΕΡΙΤΗ (Αντιπρόεδρος της Επιτροπής):** Τον λόγο έχει ο κ. Βορίδης.

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ:** Νομίζω ότι και ο συνάδελφος, ο κ. Κυρίτσης είχε ρωτήσει αρκετά για τα ζητήματα της 3Κ. Άρα, δόθηκαν αρκετές εξηγήσεις για το ζήτημα αυτό, δεν ξέρω αν πρέπει να ειπωθεί κάτι συμπληρωματικό. Επειδή έκανε μια ερώτηση ο συνάδελφος σε σχέση με τις προσλήψεις και κάτι άκουσα, έκανε μια τοποθέτηση, λίγο για το πλαίσιο ο εκπρόσωπος της ΑΔΕΔΥ και έθεσε το ζήτημα του ένα προς ένα ή του ένα προς πέντε, υποθέτω, για να σας πει, φυσικά, πόσο καλύτερο είναι το ένα προς ένα. Μιας και ανοίξαμε, λοιπόν, τη συζήτηση του πόσοι, θα ήθελα να ρωτήσω, το πόσοι θα το αποφασίζει κάποιος, με ποιο κριτήριο; Το κριτήριο θα είναι π.χ., να έχει γίνει κάποια αξιολόγηση των δομών για να δούμε πόσους χρειαζόμαστε; Ή θα πηγαίνουμε ότι ο ένας θα λέει ένα προς ένα, ο άλλος θα λέει ένα προς δύο, ο άλλος θα λέει ένα προς τρία και εν πάση περιπτώσει, ουδέποτε θα υπάρχει μια ορθολογική αξιολόγηση δομών και αναγκών, πραγματικών αναγκών, που να υπηρετούν τις ανάγκες του δημόσιου και του φορολογουμένου που πληρώνει αυτά τα χρήματα; Εγώ θα ήθελα μια σκέψη και της ΑΔΕΔΥ να ακούσω στο ζήτημα αυτό.

Ήθελα, επίσης, να κάνω μια ερώτηση προς τους πολύτεκνους, αλλά μπορεί αυτή η ερώτηση να απευθύνεται και προς το ΑΣΕΠ. Το κατά πόσο τηρείται η ποσόστωση, η οποία προβλέπεται για τους πολύτεκνους σε όλες τις προκηρύξεις του ΑΣΕΠ. Αυτή η ερώτηση είναι κυρίως για την Εκπρόσωπο των Πολυτέκνων, αλλά μπορεί να την απαντήσει και το ΑΣΕΠ.

Επίσης, μια ερώτηση για τους Αποφοίτους της Εθνικής Σχολής, εγώ άκουσα λίγο την τοποθέτησή σας. Θα ήθελα να πείτε μερικά πράγματα περισσότερα γι’ αυτό, για αυτήν την Ειδική Γραμματεία. Αυτό το οποίο χρειαζόμαστε τώρα είναι μια ακόμη Ειδική Γραμματεία και αυτή η Ειδική Γραμματεία να είναι εστιασμένη στο Υπουργείο Διοικητικής Μεταρρύθμισης;

Αυτό που λείπει, δηλαδή, για την επίτευξη αυτών των στόχων που διακηρύσσει η νομοθετική πρωτοβουλία είναι η ειδική γραμματεία ή κάτι άλλο; Είπατε κάτι, αλλά θα ήθελα να επεκταθείτε. Επίσης, υπάρχει η διάταξη του 23, το οποίο προβλέπει την ίδρυση του κλάδου συμβούλων εμπειρογνωμόνων. Το ερώτημα που έχω να κάνω είναι ότι, εδώ, αυτός ο κλάδος φαίνεται ότι γίνεται και συγκροτείται με αποσπάσεις. Κατά πόσον συμφωνείτε με αυτή τη ρύθμιση ή θεωρείτε ότι αυτό θα έπρεπε να είναι και κάτι ευρύτερο ή θεωρείτε ότι θα έπρεπε να έχει γίνει με διαφορετικό τρόπο η ίδια η σύσταση του κλάδου αυτού. Ευχαριστώ.

**ΜΑΡΙΑ ΘΕΛΕΡΙΤΗ (Αντιπρόεδρος της Επιτροπής):** Τον λόγο έχει ο κ. Καραβοκύρης.

**ΙΩΑΝΝΗΣ ΚΑΡΑΒΟΚΥΡΗΣ(Πρόεδρος του Ανώτατου Συμβουλίου Επιλογής Προσωπικού ΑΣΕΠ):** Ευχαριστώ πάρα πολύ, κυρία Πρόεδρε. Θα ξεκινήσω κατά σειρά όπως υποβλήθηκαν οι ερωτήσεις.

Ο κ. Μπαλλής έκανε ένα ερώτημα όσον αφορά τον όγκο των δικαιολογητικών που υποβάλλεται από τους τρίτεκνους και για τους πολύτεκνους και αν ο νόμος πράγματι θα επιλύσει κάποια προβλήματα. Σίγουρα πιστεύω ότι κάποια νομοθετική ρύθμιση που έχει μια σαφήνεια οπωσδήποτε θα αντιμετωπίσει κάποια προβλήματα που ίσως να θεωρούνται δαιδαλώδη διότι πράγματι η νομοθεσία όπως είναι σήμερα για τους τρίτεκνους τουλάχιστον για τους ανθρώπους με τα χαμηλότερα προσόντα δημιουργεί δυσκολίες και εμείς το αναγνωρίζουμε.

Ο κ. Γεωργαντάς μίλησε εάν πράγματι υπάρχουν κενές θέσεις στο ΑΣΕΠ και αν πραγματικά καλύπτονται οι ανάγκες. Υπάρχουν αυτή τη στιγμή, πράγματι, γύρω στις 20 κενές θέσεις, κύριε Γεωργαντά, οι οποίες άλλες αντιμετωπίστηκαν με την κινητικότητα και με τις φάσεις οι οποίες είναι σε εξέλιξη και κάποιες παραμένουν ακόμη κενές, αλλά είναι αρκετά λίγες. Επίσης, θέσατε το ερώτημα όσον αφορά το μόνιμο προσωπικό και πράγματι, όπως προείπα, αντιμετωπίζονται και με τη λεγόμενη κινητικότητα σε έναν βαθμό, αλλά ακόμη δεν έχουν καλυφθεί πλήρως. Μιλήσατε, επίσης, για το ζήτημα της ηλεκτρονικής αποστολής και χρήσης. Πράγματι, εμείς το θέμα της πληροφορικής το έχουμε αναγάγει σε μια από τις ύψιστες προτεραιότητες, γιατί, πράγματι, ο μεγάλος όγκος δικαιολογητικών και ο μεγάλος αριθμός των υποψηφίων, εάν πραγματικά δεν είχαμε προχωρήσει στο ζήτημα της αναβάθμισης του πληροφορικού μας συστήματος, θα είχαμε τελειώσει. Δεν θα μπορούσαμε να βγάλουμε προκηρύξεις αυτού του μεγέθους. Πράγματι, την ηλεκτρονική αποστολή την έχουμε στις προτεραιότητές μας, αλλά φροντίζουμε, αυτή τη στιγμή, επειδή είμαστε στο ξεκίνημα, να την κάνουμε σε μικρές προκηρύξεις, διότι, πράγματι, σε μία τεράστια προκήρυξη, όπως προανέφερα, των 130.000 ίσως να μην μπορούσαμε. Πιστεύω, όμως, ότι, σιγά σιγά, προχωρούμε και χαίρομαι για την ερώτηση, διότι τα βήματά μας θα τα κάνουμε ταχύτερα.

Ρώτησε πάλι ο κ. Γεωργαντάς για την συγχώνευση στις προκηρύξεις. Πράγματι και σήμερα, κ. Γεωργαντά, κάνουμε, όταν υπάρχουν ομοειδείς κλάδοι, συγχώνευση των προκηρύξεων σε διάφορους φορείς του δημοσίου όταν αυτές ταυτίζονται. Πιο πολλά, όμως, θα μπορούσε να σας πει και ο Αντιπρόεδρος, ο οποίος παρίσταται και είναι και ο επικεφαλής του ζητήματος αυτού με τις προκηρύξεις, ο κ. Παπαϊωάννου. Μπορεί να σας πει λεπτομέρειες και αριθμούς, αλλά, σίγουρα, το κάνουμε σε μικρές προκηρύξεις, όχι σε μεγάλες και θέλουμε να είμαστε πιο αποτελεσματικοί.

Ο κ. Σαχινίδης ρώτησε αν και κατά πόσο είμαστε ικανοποιημένοι από το ρόλο του ΑΣΕΠ και αν πράγματι υπηρετεί την πλήρη διαφάνεια. Θα ήθελα να σας πω κατηγορηματικά, κύριε Σαχινίδη, ότι, πράγματι, το ΑΣΕΠ λειτουργεί επάνω ακριβώς στα βήματα που ξεκίνησε από την αρχή, χωρίς καμία παρέκκλιση, υπηρετώντας απόλυτα τον σκοπό της διαφάνειας και των εγγυήσεων για τον κάθε πολίτη, για αυτό και υπάρχει ένα πλέγμα εγγυήσεων ότι και αν κάποιος αποκλειστεί, να κάνει ένσταση. Οπωσδήποτε η αποτελεσματικότητα και η εγγύηση για τον πολίτη μπορεί και να δημιουργεί και κάποια καθυστέρηση, που από κάποιους να εκλαμβάνεται ότι εμείς καθυστερούμε κ.λπ.. Εμείς, όμως, προτιμούμε να μην κάνουμε την παραμικρή έκπτωση, έστω και αν καθυστερήσουμε, διότι πιστεύω ότι έτσι καταξιώθηκε το ΑΣΕΠ στη συνείδηση του Έλληνα πολίτη.

Επίσης, μιλήσατε για παράλληλες διαδικασίες, ασφαλώς εμείς δεν εγκρίνουμε αυτό το ζήτημα, αλλά δεν εξαρτάται και από εμάς το αν υπάρχουν παράλληλες διαδικασίες προσλήψεων εκτός ΑΣΕΠ.

Επίσης, έγινε ερώτηση, νομίζω από τον κ. Σαχινίδη, αν οι εργάτες και οι υπάλληλοι δικαιούνται αύξηση αποδοχών. Ασφαλώς, εμείς και για τους εργαζόμενους στο ΑΣΕΠ, διότι και αυτοί συμβάλλουν και πιστεύουμε αποτελεσματικά, μάλιστα συνηγορήσαμε και στην κυρία Υπουργό, να δοθεί κάποια αποζημίωση, διότι δεν μπορούμε να τους λέμε «ελάτε τις Κυριακές και τα Σάββατα να δουλεύετε για να βγάλουμε τόσες προκηρύξεις και τόσο όγκο δουλειάς», οπωσδήποτε δικαιούνται μιας αμοιβής. Σε καμιά περίπτωση κύριε Σαχινίδη, εμείς δεν δεχόμαστε να ικανοποιηθούν μόνο οι σύμβουλοι και όχι και οι εργαζόμενοι.

Επίσης, τέθηκε η ερώτηση από τον κ. Βορίδη, για τους πολύτεκνους. Ασφαλώς, κύριε Βορίδη, εμείς τηρούμε με ευλάβεια το ποσοστό που προβλέπει ο νόμος του 15% και αυτό τηρείται ανελλιπώς όσον αφορά στους πολυτέκνους, χωρίς καμία παρέκκλιση.

**ΧΡΗΣΤΟΣ ΚΑΤΣΩΤΗΣ (Ειδικός Αγορητής του ΚΚΕ):** Κύριε Πρόεδρε, δεν μου απαντήσατε σχετικά με την 3Κ για το Υπουργείο Εσωτερικών.

**ΙΩΑΝΝΗΣ ΚΑΡΑΒΟΚΥΡΗΣ (Πρόεδρος του Ανώτατου Συμβουλίου Επιλογής Προσωπικού (Α.Σ.Ε.Π.)):** Κύριε Κατσώτη, η 3Κ, πράγματι, ήταν μια προκήρυξη, η οποία ήταν ασυνήθιστα μεγάλου μεγέθους για τα δεδομένα του ΑΣΕΠ. Κάναμε μια προσπάθεια, διότι εμείς πιστεύουμε ότι έπρεπε οπωσδήποτε να γίνει. Αυτή τη στιγμή, έχουμε τελειώσει και τη δεύτερη φάση του ελέγχου, διότι, στην πρώτη φάση, όπως είπα στην αρχή, ενώ παλαιότερα είχαμε ένα ποσοστό 10% με 15% αποκλίσεων, εδώ βρήκαμε πιο μεγάλο. Ο λόγος ήταν ότι έφεραν τα δικαιολογητικά, τα οποία θα ελέγχονταν στη συνέχεια και, πράγματι, βρέθηκε ένας πολύ μεγάλος αριθμός ανακριβών δικαιολογητικών και προχωρήσαμε.

Όσον αφορά στο τι θα γίνει αν ανατραπούν, κάποιοι οπωσδήποτε θα ανατραπούν, αλλά κάποιοι άλλοι μπορεί να μην χάσουν τη θέση τους και να πάνε σε μια κλίμακα πιο κάτω, διότι μπορεί να τους λείπει ένα δικαιολογητικό, δηλαδή, από αυτούς που με τα προσωρινά αποτελέσματα έχουν επιλεγεί μέχρι στιγμής, για αυτό και εμείς δεν βιαζόμαστε, αλλά θέλουμε με εγγυήσεις, για να μην αδικηθεί κανένας πολίτης.

**ΧΡΗΣΤΟΣ ΚΑΤΣΩΤΗΣ (Ειδικός Αγορητής του ΚΚΕ):** Κύριε Πρόεδρε, είπα από την μοριοδότηση που έδωσε το Υπουργείο Εσωτερικών για τους ήδη εργαζόμενους συμβασιούχους για πολλά χρόνια, αν έχετε, με βάση τα στοιχεία, πόσοι από αυτούς αποκλείονται.

**ΙΩΑΝΝΗΣ ΚΑΡΑΒΟΚΥΡΗΣ (Πρόεδρος του Ανώτατου Συμβουλίου Επιλογής Προσωπικού (Α.Σ.Ε.Π.)):** Κύριε Κατσώτη, μέχρι στιγμής, δεν έχουμε ακριβή στοιχεία και όταν θα βγουν τα οριστικά αποτελέσματα, θα τα δώσουμε στη δημοσιότητα. Να είστε βέβαιοι ότι δεν θα κάνουμε την παραμικρή έκπτωση.

Σας ευχαριστώ.

**ΜΑΡΙΑ ΘΕΛΕΡΙΤΗ (Αντιπρόεδρος της Επιτροπής):** Τον λόγο έχει η κυρία Αγγελή.

**ΔΗΜΗΤΡΑ ΑΓΓΕΛΗ (Ταμίας της Ανώτατης Συνομοσπονδίας Πολυτέκνων Ελλάδος):** Κυρία Πρόεδρε, περιμένω από την κυρία Υπουργό να δούμε το περιθώριο αυτό των δύο ετών μετά το τέταρτο τέκνο. Πώς θα το διευκρινίσετε, Υπουργέ μου; Δηλαδή, είναι δύο παραπάνω έτη.

**ΜΑΡΙΑ ΘΕΛΕΡΙΤΗ (Αντιπρόεδρος της Επιτροπής):** Με συγχωρείτε, αλλά, σήμερα, κατά τη διαδικασία της συνεδρίασης της Επιτροπής, δεν απαντάει η Υπουργός. Εσείς απαντάτε σε ερωτήματα Εισηγητών και Βουλευτών.

**ΔΗΜΗΤΡΑ ΑΓΓΕΛΗ (Ταμίας της Ανώτατης Συνομοσπονδίας Πολυτέκνων Ελλάδος):** Κυρία Πρόεδρε, θα ήθελα, λοιπόν, να αναφερθώ στα ερωτήματα των Υπουργών και Βουλευτών, όσον αφορά στο θέμα της διαφύλαξης του ποσοστού των πολυτέκνων.

Μα, τώρα τι συζητάμε;

Καταρχήν, ήταν πολύ ευγενικό από την Επιτροπή σας που μας προσκαλέσατε, ενώ συνήθως ζητάμε ακρόαση σε άλλες Επιτροπές και μας απορρίπτουν και το αποτέλεσμα είναι: τι είναι παραπάνω αυτή τη στιγμή η νομοθεσία ή ο ΑΣΕΠ; Διότι, έχουμε το φαινόμενο, με την τροπολογία που πέρασε για τις 1116 προσλήψεις στο Υπουργείο Υγείας, που λέει σαφώς ότι, στην παρούσα φάση, ο ν. 4440 δεν θα ληφθεί υπόψη και θα πάει με έναν παλαιότερο νόμο του 1986, για ένα 5% για ευπαθείς ομάδες. Τότε, δεν υπήρχαν και τρίτεκνοι και 2/8 ήταν οι προσλήψεις για τους πολύτεκνους και τα 6/8 για τα ΑμεΑ. Αυτό το πράγμα είναι τραγικό. Γιατί το έχουμε το ΑΣΕΠ; Για να έρχεται και να νομοθετεί όποιος Υπουργός;

Από την άλλη μεριά, ας πάμε να δούμε τα κοινωνικά μόρια για τις προσλήψεις των εκπαιδευτικών, όπου δεν καθορίζεται. Δηλαδή, θα υπερισχύσει ο νόμος και δεν θα τηρηθεί ο νόμος που λέει για τις προσλήψεις των ειδικών ομάδων, με τα κοινωνικά μόρια; Όπου ερίζει πάρα πολύ η κατάσταση και δεν τύχαμε ακροάσεως. Αν θεωρείτε ότι με αυτές τις μεθόδους διαφυλάσσεται το ποσοστό των πολυτέκνων, εμείς, θεωρούμε ότι υπάρχει πρόβλημα.

Επίσης, θέλω να σταθώ στο πολύ σοβαρό σημείο της κατάθεσης των στοιχείων ηλεκτρονικά. Ναι μεν, αλλά θα πρέπει οι επιτυχόντες να έρθουν και να δώσουν τα πρωτότυπα, διότι, δε θέλουμε να δημιουργήσουμε κατηγορίες «μαϊμού πολυτέκνων». Θα πρέπει να είναι περιφρουρημένο με τις διατάξεις που δίνει αυτή τη στιγμή η ισχύουσα νομοθεσία, το τι εστί πολύτεκνος και ποιος μπορεί να έχει το ευεργέτημα. Οι κυρώσεις στη ψευδή κατάθεση ή ισχυρισμό, που ήδη έχουμε προβλήματα με την 3Κ, θα πρέπει να υπάρχουν. Ευχαριστώ.

**ΜΑΡΙΑ ΘΕΛΕΡΙΤΗ (Αντιπρόεδρος της Επιτροπής):** Τον λόγο έχει η κυρία Μεσουρίδου.

**ΘΕΟΚΛΗΤΗ ΜΕΣΟΥΡΙΔΟΥ (εκπρόσωπος της Πανελλήνιας Ομοσπονδίας Τριτέκνων (ΠΟΤ)):** Ευχαριστώ, κυρία Πρόεδρε. Όπως είπα και πριν, οι τρίτεκνοι, σαν ειδική κατηγορία, αρχίσαμε να εμφανιζόμαστε το 2006. Σαφέστατα και είναι πολύ θετικό το νομοσχέδιο που συζητάμε σήμερα, αλλά θέτει πάλι ηλικιακά όρια των παιδιών. Αυτό σημαίνει ότι θα συνεχίσει μια ομάδα τριτέκνων και ιδιαίτερα, οι ομάδες που είναι ΥΕ και ΔΕ και οι γονείς αυτών των κατηγοριών που βρίσκονται σε δυσχερή θέση, θα συνεχίσουν να μην έχουν τη δυνατότητα να συμμετέχουν σε κάποια προκήρυξη. Αυτό θα το έλυνε αν ως προς τους γονείς τρίτεκνους αναγνωριζόταν η ιδιότητά τους εφ’ όρου ζωής. Ευχαριστώ.

**ΜΑΡΙΑ ΘΕΛΕΡΙΤΗ (Αντιπρόεδρος της Επιτροπής):** Τον λόγο έχει η κυρία Καμτσίδου.

**ΙΦΙΓΕΝΕΙΑ ΚΑΜΤΣΙΔΟΥ (Προέδρος του Δ.Σ. του Εθνικού Κέντρου Δημόσιας Διοίκησης και Αυτοδιοίκησης (ΕΚΔΔΑ)):** Ευχαριστώ, κυρία Πρόεδρε. Θα ήθελα να αναφερθώ στην προσπάθεια που καταβάλλει το προσωπικό του Εθνικού Κέντρου Δημόσιας Διοίκησης και Αυτοδιοίκησης. Εκατόν πενήντα συνάδελφοι εξασφαλίζουμε τη λειτουργία της Εθνικής Σχολής Δημόσιας Διοίκησης και Αυτοδιοίκησης και την επιμόρφωση των πεντακοσίων χιλιάδων δημοσίων υπαλλήλων.

Το οργανόγραμμά μας δημοσιεύτηκε στις 5/12/2018, γεγονός που μας επιτρέπει να λάβουμε μέρος στην επόμενη φάση της κινητικότητας. Ωστόσο, μέχρι τότε, υπάρχουν δραματικές ανάγκες, κυρίως σε διοικητικό προσωπικό και γι' αυτό το λόγο θα παρακαλούσα θερμά να ενταχθούμε μεταβατικά στη διάταξη που επιτρέπει τις κατ' εξαίρεση αποσπάσεις για το ΑΣΕΠ. Δηλαδή, ζητούμε το ΕΚΔΔΑ να μπορεί να διενεργεί κατ' εξαίρεση απόσπασης έως ότου βγουν τα αποτελέσματα του επόμενου κύκλου της κινητικότητας, στον οποίο θα συμμετέχει.

Μια αποψίλωση του ΕΚΔΔΑ υπήρξε για τον εξής λόγο: Η διαφορετική μισθολογική μεταχείριση συναδέλφων σε άλλες υπηρεσίες δημιουργεί κίνητρο μετακίνησης και αντικίνητρο παραμονής στις υπηρεσίες που δεν υπάρχουν επιδόματα. Το λέω γενικά, είστε η Επιτροπή που έχει την ευθύνη της δημόσιας διοίκησης και θα σας παρακαλέσω να το λάβετε αυτό υπόψη στις ρυθμίσεις που υιοθετείτε. Ευχαριστώ.

**ΜΑΡΙΑ ΘΕΛΕΡΙΤΗ (Αντιπρόεδρος της Επιτροπής):** Τον λόγο έχει ο κ. Τζέμος.

**ΒΑΣΙΛΕΙΟΣ ΤΖΕΜΟΣ (Πρόεδρος του Δ.Σ. της Ένωσης Ελλήνων Δημοσιολόγων):** Ευχαριστώ, κυρία Πρόεδρε.

Θα ήθελα να επαναλάβω ότι είναι κρίσιμο να δούμε και τις καταργούμενες διατάξεις, κυρία Υπουργέ, μήπως γίνει κάποιο λάθος, διότι υπάρχουν και πολλά τεχνικά θέματα στον 2190, που έχει αλλάξει και πολλές φορές. Και εκεί είναι κρίσιμο να δούμε τα άρθρα 3, 5 και 8, με προσοχή και επιμένω στο άρθρο 14 για την αρχαιότητα, που είναι ένα μείζον θεσμικό θέμα και πρέπει να το προσέξουμε πολύ και στο άρθρο 11 για τα θέματα των προκηρύξεων.

Στην ερώτηση που μου έθεσε ο κ. Γεωργαντάς, επί τροχάδην, είπα κάποια πράγματα. Εννοείται ότι θα καταθέσω, στο συγκεκριμένο θέμα, αμιγώς προσωπική άποψη. Δεν συμφωνώ με τη σύσταση της Ειδικής Γραμματείας. Είναι πολλές οι Ειδικές Γραμματείες. Το θεωρώ πολύ σωστή ιδέα και γι' αυτό έκανα συγκεκριμένη πρόταση εμπλουτισμού, στην κυρία Υπουργό, του Γνωμοδοτικού Συμβουλίου για τη Διοικητική Ανασυγκρότηση. Αυτό είναι το κομβικό σημείο. Είναι σημαντικό για τη μεταρρύθμιση της Δημόσιας Διοίκησης, οι «θεσμοί-κλειδί» να συνεργάζονται, δηλαδή ο Υπουργός Εσωτερικών, ο Υπουργός Διοικητικής Μεταρρύθμισης, οι αρμόδιοι Γενικοί Γραμματείς, Α.Σ.Ε.Π., Συνήγορος του Πολίτη. Εκεί είναι κρίσιμο.

Δεν συμφωνώ με την Ειδική Γραμματεία. Προσοχή, όμως, χωρίς να έχω και τα δεδομένα, για να δω. Προφανώς και οι αρμόδιοι - ο Γενικός Γραμματέας, ο Υπουργός - μπορεί να έχουν κάποια δεδομένα, αλλά προσωπικά δεν συμφωνώ διότι θεωρώ ότι είναι πάρα πολλές οι Ειδικές Γραμματείες. Μου θυμίζει αυτό που έχει ξαναγίνει παλιά και έχουμε συζητήσει στην Ένωση Δημοσιολόγων και έχουμε διαφωνήσει: Και Γενική Γραμματεία Κυβέρνησης και Γενική Γραμματεία Πρωθυπουργού και Γενική Γραμματεία Συντονισμού. Υπάρχει σίγουρα επικάλυψη αρμοδιοτήτων, που βλέπουμε και σε πολλές ανεξάρτητες Διοικητικές Αρχές και όχι μόνο στις 5 συνταγματικά κατοχυρωμένες.

Οπότε, η γνώμη μου είναι ότι, επί της αρχής, χωρίς όμως να το έχω μελετήσει σε βάθος το θέμα, ότι δεν είναι σωστή η ίδρυση μιας ακόμα Ειδικής Γραμματείας. Κι όχι μόνο για λόγους πληθωρισμού, αλλά γιατί θεωρώ ότι το κομβικό κλειδί είναι αυτό το Γνωμοδοτικό Συμβούλιο Διοικητικής Ανασυγκρότησης που συστήνεται και πρέπει να έρθουν οι θεσμοί που είναι στη δημόσια διοίκηση εκεί και να συνεργαστούν αγαστά και να δίνουν προτάσεις και να βγαίνει αποτέλεσμα.

Στο ερώτημα για το Μητρώο Επιτελικών Στελεχών, από την εμπειρία μου, η αίσθησή μου είναι ότι είναι θετική λύση, αλλά χρειάζεται βελτίωση. Επίσης, είπα ότι δεν συμφωνώ με το ΕΣΕΔ και την επιλογή των διοικητικών γραμματέων και των τομεακών γραμματέων. Δεν συμφωνώ και με την οργάνωση και τη λειτουργία. Αυτό το 9μελές Όργανο είναι ένα γιγαντιαίο όργανο του ΕΣΕΔ και δεν πιστεύω ότι μπορεί να λειτουργήσει καλά. Οι διαδικασίες είναι αρκετά προβληματικές, αλλά πιστεύω ότι το Μητρώο είναι χρήσιμο εργαλείο, εάν το βελτιώσουμε και το εμπλουτίσουμε. Όμως να το εμπλουτίσουμε στο κομμάτι της επιλογής Διοικήσεων στα Νομικά Πρόσωπα Δημοσίου Δικαίου και Δημόσια Νομικά Πρόσωπα Ιδιωτικού Δικαίου και όχι για τους Γενικούς Γραμματείς και τους Ειδικούς Γραμματείς, που κατά τη γνώμη μου είναι πολιτικά στελέχη και που, με βάση τη δημοκρατική αρχή, πρέπει να τα επιλέγει η εκάστοτε Κυβέρνηση.

Επαναλαμβάνω ότι αυτή είναι η προσωπική μου άποψη. Επίσης, δεν συμφωνώ με το να έχουμε το 9μελές Όργανο, το ΕΣΕΔ, να βγάζει μια «short list 3» και μετά να επιλέγει ο Υπουργός.

Για τα Νομικά Πρόσωπα Δημοσίου Δικαίου, για το Δ.Σ. τους, ας επιλέγει κατευθείαν ένα πιο «σφιχτό» Όργανο με πέντε μέλη, όπως είναι το ΥΣΕΠ και το ΣΕΠ, αλλά όχι τους Γενικούς Γραμματείς και τους Ειδικούς Γραμματείς. Αυτό το διευκρινίζω.

**ΜΑΡΙΑ ΘΕΛΕΡΙΤΗ (Αντιπρόεδρος της Επιτροπής):** Τον λόγο έχει ο κ. Κιρμικίρογλου.

**ΔΗΜΗΤΡΙΟΣ ΚΙΡΜΙΚΙΡΟΓΛΟΥ (Πρόεδρος του Δ.Σ. της Ένωσης Αποφοίτων της Εθνικής Σχολής Δημόσιας Διοίκησης και Αυτοδιοίκησης):** Ευχαριστώ, κυρία Πρόεδρε.

Όσον αφορά στον κλάδο Διοικητικών Εμπειρογνωμόνων, θα κάνω μια μικρή αναφορά. Η ανάγκη του κλάδου των Διοικητικών Εμπειρογνωμόνων έχει προκύψει από την ίδια την πραγματικότητα. Δηλαδή, σε μια νέα διοικητική πραγματικότητα, στην οποία υπάρχουν πλέον οι υποχρεώσεις για Περιγράμματα Θέσεων Εργασίας, για τη Στοχοθεσία που έχει νομοθετηθεί από το 2004 και μέχρι σήμερα δεν έχει εφαρμοστεί, για την Αξιολόγηση, για την Κινητικότητα, για την Καλή Νομοθέτηση και για μια σειρά από διοικητικά εγχειρήματα, τα οποία, μέχρι σήμερα, - δυστυχώς - δεν έχουν προχωρήσει και υπάρχει ένα έλλειμμα υλοποίησης, νομίζω ότι ακόμη σε αυτή την ανάγκη απαντά ένας τέτοιου είδους Κλάδος, ο οποίος πραγματικά θα έχει την εμπειρογνωμοσύνη για να ανταπεξέλθει σε αυτές τις προκλήσεις.

Όσον αφορά στον Κλάδο και αν καλυπτόμαστε από την ίδρυση αυτού του Κλάδου στο παρόν νομοσχέδιο, θα μιλήσει ο κ. Κίτσος.

Αναφορικά για την Ειδική Γραμματεία. Τόνισα από την αρχή ότι είχε προηγηθεί μια αξιολόγηση δομών στο Υπουργείο, στο οποίο δεν αναδείχθηκε αυτή η ανάγκη και έπειτα, μέσα από τον οργανισμό του Υπουργείου, υπάρχει αλληλεπικάλυψη, ήδη, μέσα από τις υπάρχουσες δομές του Υπουργείου, τόσο με τη Γενική Διεύθυνση Δημοσίων Οργανώσεων, όσο και με άλλες δομές. Οπότε, θεωρούμε ότι είναι προβληματικό όσον αφορά στην αλληλεπικάλυψη αρμοδιοτήτων και τη δημιουργία νέων δομών.

Επίσης, δεν ξέρω αν μπορεί να απαντήσει αυτή η Γενική Γραμματεία - τουλάχιστον σε πρώτη φάση με τον κλάδο των 20 ατόμων - στα διοικητικά προβλήματα μιας ολόκληρης δημόσιας διοίκησης. Τώρα, αναφορικά με τον κλάδο, θα συζητήσει στη συνέχεια ο κ Κίτσος και, ούτως ή άλλως, εμείς θα καταθέσουμε και γραπτό υπόμνημα με την πρότασή μας για τον κλάδο διοικητικών εμπειρογνωμόνων.

**ΜΑΡΙΑ ΘΕΛΕΡΙΤΗ (Αντιπρόεδρος της Επιτροπής):** Τον λόγο έχει ο κ. Κίτσος.

**ΧΑΡΗΣ ΚΙΤΣΟΣ (Γενικός Γραμματέας της Ένωσης Αποφοίτων της Εθνικής Σχολής Δημόσιας Διοίκησης και Αυτοδιοίκησης):** Καλησπέρα και από μένα, κυρία Πρόεδρε, κυρία Υπουργέ, κυρίες και κύριοι Βουλευτές. Θα ήθελα να απαντήσω στον κύριο Γεωργαντά όσον αφορά την ερώτησή του για το γεγονός των κλάδων. Συμφωνούμε ότι αυτό χρειάζεται η δημόσια διοίκηση, απλώς αυτό δεν συνεπάγεται ότι βάσει των νέων εξελίξεων και των αναγκών με βάση, ειδικά τα τελευταία χρόνια το τι έχει επέλθει στη δημόσια διοίκηση, ότι δεν χρειάζεται και η ίδρυση κάποιων νέων κλάδων και ίσως υπό αυτή την έννοια οιονεί και πιλοτικά όπως ιδρύεται ο κλάδος των συμβούλων εμπειρογνωμόνων, ουσιαστικά των διοικητικών εμπειρογνωμόνων, θεωρούμε ότι είναι στη σωστή κατεύθυνση.

Όσον αφορά τώρα το άλλο σας ερώτημα, η πρόταση της ΕΝΑΠ συνολικά και είναι και στη διάθεσή σας φυσικά να σας την καταθέσουμε περιλαμβάνει μία ολιστική πρόταση για την ίδρυση του κλάδου και για τη στελέχωση του και τη μισθολογική κατάταξη, την επαγγελματική του σταδιοδρομία και όλα τα υπόλοιπα και προτάσσουμε κυρίως τη λειτουργικότητα, τον οριζόντιο συντονισμό και την ενιαία εφαρμογή των δημόσιων πολιτικών και μεταρρυθμίσεων. Ο κλάδος αυτός θα συνδράμει στη σχεδίαση και στην ομοιόμορφη υλοποίηση των διοικητικών μεταρρυθμίσεων -αυτό θεωρούμε εμείς- και είναι και πολυσέλιδη πρόταση και καλύπτει όλες τις ανάγκες.

Όσον αφορά και τον κύριο Βορίδη, θεωρούμε ότι η ειδική γραμματεία σίγουρα εμείς θεωρούμε ότι θα μπορούσε να είναι και μεγαλύτερη δομή. Με την άλλη μας ιδιότητα, ως δημόσιοι υπάλληλοι, έχουμε έρθει, μετέχουμε στη διοικητική μεταρρύθμιση και σε πάρα πολλές νέες προτάσεις και πρωτοβουλίες και της γαλλικής τεχνικής βοήθειας και του Υπουργείου και βλέπουμε ότι αυτός ο κόμβος διάχυσης γνώσης αυτή τη στιγμή δεν υφίσταται ή προσπαθεί το Υπουργείο να το πραγματοποιήσει αυτό με τους περιορισμένους πόρους που διαθέτει, κυρίως ανθρώπινους. Οπότε η ίδρυση μιας τέτοιας δομής είναι σε σωστή κατεύθυνση. Τώρα αυτό αν θα είναι ειδική γραμματεία, γενική γραμματεία, κάποιο κοινό συλλογικό όργανο μεταρρυθμίσεων, αυτό μένει ο νομοθέτης να το δει, αλλά σίγουρα αυτή δομή είναι αναγκαίο να υπάρξει.

Για την άλλη σας ερώτηση, ο κλάδος θα πρέπει να αποτελέσει σίγουρα όχι προϊόν αποσπάσεων, να ξεκινήσει από αποσπάσεις, αλλά αυτή τη στιγμή είναι ό,τι καλύτερο μπορεί να γίνει στα πλαίσια ότι πιέζει ο χρόνος και δεν υπάρχει κάποιος καλύτερος προγραμματισμός.

Εγώ δεν θέλω να γίνω απολογητής του σκεπτικού του νομοθέτη, απλώς αυτό σαν πρόταση εμείς θα είχαμε ότι ο κλάδος αυτός θα πρέπει να είναι προϊόν παραγωγής από ειδικό τμήμα της Εθνικής Σχολής Δημόσιας Διοίκησης και σίγουρα και από το Μητρώο Επιτελικών Στελεχών τα συναφή διοικητικά πτυχία ή μεταπτυχιακά ή οτιδήποτε άλλο αποφασίσουμε ότι έχει συνάφεια με τις διοικητικές μεταρρυθμίσεις, θα μπορούσε να συμμετέχει σε αυτό τον κλάδο από ένα ανώτατο συμβούλιο, που θα επιλεγεί, όπως προβλέπει ο ίδιος ο νόμος και η ίδια η δομή, που θα επιλεγεί αν αυτοί πληρούν τα κριτήρια να συμμετέχουν σε αυτό τον κλάδο.

**ΜΑΡΙΑ ΘΕΛΕΡΙΤΗ (Αντιπρόεδρος της Επιτροπής):** Νομίζω ότι ολοκληρώθηκε η διαδικασία για την ακρόαση φορέων.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Γάκης Δημήτριος, Θελερίτη Μαρία, Μορφίδης Κωνσταντίνος, Μπαλλής Συμεών, Συρίγος Αντώνιος, Βορίδης Μαυρουδής (Μάκης), Γεωργαντάς Γεώργιος, Κυριαζίδης Δημήτριος, Σαχινίδης Ιωάννης και Κατσώτης Χρήστος.

Τέλος και περί ώρα 15.45΄ λύθηκε η συνεδρίαση.

**Ο ΠΡΟΕΔΡΟΣ ΕΠΙΤΡΟΠΗΣ**  **Ο ΓΡΑΜΜΑΤΕΑΣ**

**ΑΝΤΩΝΙΟΣ ΣΥΡΙΓΟΣ** **ΚΩΝΣΤΑΝΤΙΝΟΣ ΜΟΡΦΙΔΗΣ**